Cyprus Broadcasting Corporation: News in Greek, 03-09-30\n ΓΙΑΝΝΟΣ ΚΟΥΛΗΣ Ν\n ΚΑΙΡΟΣ Τρίτη 30/9/03\n70 μαχητικά Εφ- 16 της ελληνικής πολεμικής αεροπορίας μπορούν να έρχονται στην Κύπρο χωρίς ανεφοδιασμό, ενισχύοντας τον ενιαίο αμυντικό χώρο Ελλάδας- Κύπρου.Δηλώσεις Γιάννου Παπαντωνίου ύστερα από συνομιλίες με τον Κούλλη Μαυρονικόλα.\nΣτον πρόεδρο της Δημοκρατίας έπρεπε να δοθεί η μελέτη Βασιλείου για τις οικονομικές επιπτώσεις απο την εφαρμογή του σχεδίου Αναν και να μην δημοσιοποιηθεί τονίζει ο Δημήτρης Χριστόφιας.\nΜε μεγάλη στρατιωτική παρέλαση ο Κυπριακός Ελληνισμός τιμά αύριο την τεσσαρακοστή-τρίτη επέτειο της Κυπριακής Ανεξαρτησίας.Απευθείας από το ΡΙΚ ΕΝΑ και το Πρώτο Πρόγραμμα Ραδιοφώνου.\nΜε ομιλία αντι διαγγέλματος ο πρόεδρος Τάσσος Παπαδόπουλος θα απευθυνθεί απόψε προς τον Κυπριακό λαό με αφορμή την αυριανή επέτειο σε πανηγυρική εκδήλωση στη Λεμεσό.Απευθείας από το ΡΙΚ 2 και το Πρώτο Πρόγραμμα Ραδιοφώνου.\nΣύμφωνα με σουηδικά μέσα μαζικής ενημέρωσης ο εικοσιτετράχρονος, που κρατείται ως ύποπτος για τη δολοφονία της υπουργού Εξωτερικών Αννας Λιντ, φέρεται να ομολόγησε το έγκλημά του στη μητέρα του.\nΟ ενιαίος αμυντικός χώρος Ελλάδας και Κύπρου έχει ενισχυθεί πλήρως με τα οπλικά συστήματα που έχουν προμηθευτεί τον τελευταίο χρόνο οι ελληνικές ένοπλες δυνάμεις, μεταξύ των οποίων και τα 70 μαχητικά αεροσκάφη Εφ-16, τα οποία μπορούν να έρχονται στην Κύπρο και να φεύγουν, χωρίς να χρειάζονται ανεφοδιασμό.\nΑυτά δήλωσε το πρωί ο υπουργός Εθνικής Αμυνας Γιάννος Παπαντωνίου, ύστερα από συνομιλίες με τον υπουργό Αμυνας Κυριάκο Μαυρονικόλα, στο Γενικό Επιτελείο Εθνικής Φρουράς.\nΟ κύριος Παπαντωνίου είπε ότι η άσκηση ''Νικηφόρος-Τοξότης'' των ελληνικών ενόπλων δυνάμεων και της Εθνικής Φρουράς, θα διεξαχθεί κανονικά.\nΠοτέ, τόνισε, δεν είχε τεθεί θέμα αναβολής της άσκησης.\nΣε ερώτηση κατά πόσο θα συμμετάσχουν και αεροσκάφη, ο υπουργός Εθνικής Αμυνας απάντησε ότι ο τρόπος διεξαγωγής της άσκησης είναι θέμα της ηγεσίας των ενόπλων δυνάμεων.\nΓια το γεγονός ότι κάποια οπλικά συστήματα δεν θα παρουσιασθούν στην αυριανή στρατιωτική παρέλαση για την ανεξαρτησία της Κυπριακής Δημοκρατίας, ο κύριος Παπαντωνίου υπέδειξε ότι σημασία έχει η παρουσία των συστημάτων και όχι η επίδειξή τους.\nΟ κύριος Μαυρονικόλας εξέφρασε ευχαριστίες προς την ελληνική κυβέρνηση για τη συνεχή συμπαράστασή της προς την Κύπρο και την Εθνική Φρουρά, αλλά και για τη συμβολή της στις προσπάθειες για ένταξη στην Ευρωπαϊκή Ενωση.\nΟ Γιάννος Παπαντωνίου επισκέφθηκε στη συνέχεια το στρατόπεδο της Ελδύκ στη Μαλούντα, όπου αυτή την ώρα παραθέτει γεύμα ο αρχηγός της δύναμης.\nΜόνο στην Κύπρο και μόνο από την αντιπολίτευση αμφισβητείται η ειλικρίνεια των προθέσεων του προέδρου Παπαδόπουλου για λύση του Κυπριακού δηλώνει ο κυβερνητικός εκπρόσωπος.\nΕπισημαίνει μάλιστα ότι αυτό αντανακλά και στο εξωτερικό, την ώρα μάλιστα που ο διεθνής παράγοντας πείθεται για τις θέσεις της ελληνοκυπριακής πλευράς και στο θέμα των αλλαγών στο σχέδιο Ανάν, ώστε αυτό να καταστεί λειτουργικό και βιώσιμο.\nΟ κύριος Χρυσοστομίδης επέκρινε τον Δημοκρατικό Συναγερμό και ιδιαίτερα τον αναπληρωτή πρόεδρο του κόμματος Αβέρωφ Νεοφύτου, τονίζοντας μάλιστα ότι αμφισβητεί τις προθέσεις του προέδρου Παπαδόπουλου χωρίς να έχει καν διαβάσει την έκθεση του γενικού γραμματέα στην οποία οι τοποθετήσεις του Κόφι Ανάν κάθε άλλο παρά δικαιολογούν τους ισχυρισμούς του κυρίου Νεοφύτου.\nΟ Εκπρόσωπος τόνισε πως, αντί τα πυρά όλων να στρέφονται κατά της αδιάλλακτης τουρκικής πλευράς κάποιοι αμφισβητούν τις προθέσεις του Προέδρου της Δημοκρατίας.\nΟ πρόεδρος της Βουλής Δημήτρης Χριστόφιας εξέφρασε την εκτίμηση ότι η μελέτη που διενήργησε η επιστημονική ομάδα του προέδρου των Εδή Γιώργου Βασιλείου για τις οικονομικές επιπτώσεις από την εφαρμογή του σχεδίου Ανάν, θα έπρεπε να δοθεί στον πρόεδρο της Δημοκρατίας και να μην δημοσιοποιηθεί.\nΣε δηλώσεις το πρωί στο ΡΙΚ ο κύριος Χριστόφιας είπε ότι το μήνυμα που δίνεται είναι ότι ωραιοποιείται το σχέδιο Ανάν, γεγονός, που θα δυσχεράνει τις προσπάθειες της ελληνικής κυπριακής πλευράς για αλλαγές αναφορικά με την οικονομική πτυχή του σχεδίου.\nΕπανέλαβε επίσης ότι το σχέδιο Ανάν δεν πρέπει ούτε να ωραιοποιείται, αλλά ούτε να δαιμονοποιείται.\nΟ πρόεδρος της Βουλής είπε ότι έχουν κωδικοποιηθεί οι αλλαγές στο σχέδιο Αναν, προσθέτοντας, ωστόσο ότι γίνεται μια πιο ενδελεχής μελέτη, ώστε οι αλλαγές αυτές να συντομευθούν αριθμητικά και να είναι τεκμηριωμένες με πειστική επιχειρηματολογία.\nΑνέφερε ακόμη ότι σε κάποια στιγμή θα πρέπει να συζητηθούν σε συνεργασία με την ελληνική κυβέρνηση και το Εθνικό Συμβούλιο.\nΟ κύριος Χριστόφιας εξέφρασε την εκτίμηση ότι είναι δύσκολο να επιτευχθούν οι αλλαγές αυτές, καθώς, όπως είπε, ο διεθνής παράγοντας είναι τροχιοδρομημένος. Πρόσθεσε ωστόσο ότι αυτό δεν σημαίνει ότι δεν θα πρέπει να καταβληθεί προσπάθεια.\nΜε την ευκαιρία της τεσσαρακοστής-τρίτης επετείου της κυπριακής ανεξαρτησίας, θα πραγματοποιηθεί αύριο στις έντεκα το πρωί στο Στρόβολο η καθιερωμένη στρατιωτική παρέλαση.\nΤο χαιρετισμό της παρέλασης θα δεχθεί ο πρόεδρος της Κυπριακής Δημοκρατίας Τάσσος Παπαδόπουλος, πλαισιούμενος από τον υπουργό Αμυνας Κυριάκο Μαυρονικόλα και τον αρχηγό της Εθνικής Φρουράς, αντιστράτηγο Αθανάσιο Νικολοδήμο.\nΤην ελληνική κυβέρνηση θα εκπροσωπήσει ο υπουργός Εθνικής Αμυνας Γιάννος Παπαντωνίου ο οποίος πραγματοποιεί από χθες τριήμερη επίσημη επίσκεψη στην Κύπρο.\nΗ παρέλαση θα μεταδίδεται απευθείας από το ΡΙΚ ΕΝΑ και το Πρώτο πρόγραμμα ραδιοφώνου του ΡΙΚ.\nΜε την ευκαιρία της επετείου ο πρόεδρος της Δημοκρατίας και η κυρία Φωτεινή Τάσσου Παπαδοπούλου θα δώσουν αύριο δεξίωση στο Προεδρικό Μέγαρο, από τις επτά έως τις εννέα το βράδυ.\nΗ δεξίωση είναι ανοικτή για το κοινό.\nΜε ομιλία αντι του καθιερωμένου διαγγέλματος ο πρόεδρος της Δημοκρατίας Τάσσος Παπαδόπουλος θα απευθυνθεί απόψε προς τον Κυπριακό λαό με αφορμή την επέτειο της Κυπριακής Ανεξαρτησίας.\nΟ πρόεδρος Παπαδόπουλος θα μιλήσει σε πανηγυρική εκδήλωση που θα γίνει στο θέατρο '' Ριάλτο '' στη Λεμεσό.\nΕίναι η πρώτη φορά που η κύρια εκδήλωση για την επέτειο της Κυπριακής Ανεξαρτησίας πραγματοποιείται στη Λεμεσό.\nΗ εκδήλωση αρχίζει στις επτά και τριάντα και θα μεταδίδεται απευθείας από το Δεύτερο Τηλεοπτικό Κανάλι και το Πρώτο Πρόγραμμα Ραδιοφώνου του ΡΙΚ.\nΗ εκδήλωση περιλαμβάνει επίσης ειδικό καλλιτεχνικό πρόγραμμα από την Κρατική Ορχήστρα Κύπρου.\nΟι Ηνωμένες Πολιτείες επανέλαβαν ότι υποστηρίζουν λύση του Κυπριακού η οποία θα βασίζεται στο σχέδιο Ανάν και θα είναι ακριβοδίκαιη για τον καθένα.\nΤη θέση αυτή διατύπωσε ο Αμερικανός υφυπουργός Εξωτερικών, αρμόδιος για πολιτικές υποθέσεις, Μαρκ Γκρόσμαν σε συνάντηση με τον Αρχιεπίσκοπο Αμερικής Δημήτριο.\nΟ κύριος Γκρόσμαν ενημέρωσε τον Αρχιεπίσκοπο Αμερικής για τις επαφές που είχε στο περιθώριο της Γενικής Συνέλευσης των Ηνωμένων Εθνών για το Κυπριακό, τα ελληνοτουρκικά και το άνοιγμα της Θεολογικής Σχολής της Χάλκης.\nΣτις δηλώσεις του ο κύριος Γκρόσμαν αναφέρθηκε ιδιαίτερα στη συνάντησή του με τον πρόεδρο Παπαδόπουλο με τον οποίο, όπως είπε, είχε μια πολύ καλή συνομιλία γύρω από την κατεύθυνση που όλοι ελπίζουν ότι θα ακολουθήσουν τα πράγματα στο Κυπριακό.\nΟ Ραούφ Ντενκτάς παραδέχθηκε ανοικτά ότι παρά την επιθυμία του δεν υπάρχει πιθανότητα ισλαμικά κράτη να αναγνωρίσουν το ψευδοκράτος του, στη Ισλαμική Διάσκεψη που θα γίνει στη Μαλαισία.\nΚι αυτό, είπε, γιατί οι Ηνωμένες Πολιτείες και η Βρετανία ασκούν πιέσεις και απειλούν τα κράτη αυτά ότι θα σταματήσουν να τους παρέχουν βοήθεια.\nΟ κατοχικός ηγέτης εξέφρασε ακόμη παράπονα ότι δέχεται επιθέσεις επειδή δεν αποδέχθηκε το σχέδιο Ανάν και ότι όταν αναφέρει στους ξένους που τον επισκέπτονται τα όσα υπέστησαν, κατά την έκφρασή του, οι Τουρκοκύπριοι πριν από το 1974, τον καλούν να αποδεσμευθεί από το παρελθόν.\nΟ πρόεδρος της Βουλής Δημήτρης Χριστόφιας επανέλαβε ότι η κυβέρνηση έχει εκπονήσει σχέδια για αντιμετώπιση οποιασδήποτε ενέργειας του Ραούφ Ντενκτάς αναφορικά με την Αμμόχωστο.\nΜιλώντας το πρωί στο ΡΙΚ ο κύριος Χριστόφιας διευκρίνισε ότι όσα λέγονται περι ανοίγματος της Αμμοχώστου είναι πληροφορίες και εικασίες και συνέστησε ψυχραιμία και αυτοσυγκράτηση.\nΕίπε επίσης ότι τόσο ο Ντενκτάς όσο καί η Αγκυρα πιέζονται από τον διεθνή παράγοντα για να προβούν σε διάφορες κινήσεις καλής θέλησης.\nΣτο πλαίσιο αυτό, δεν επέκλεισε το ενδεχόμενο ο Ντενκτάς να προχωρήσει σε κάποια κίνηση για την Αμμόχωστο, ώστε ο ίδιος να κερδίσει ψήφους στην επικείμενη ψηφοφορία στα κατεχόμενα και η Αγκυρα να βελτιώσει την εικόνα της διεθνώς.\nΟ πρόεδρος της Βουλής τόνισε ότι για να έχει αντίκρυσμα η κίνηση του Ντενκτάς θα πρέπει η Αμμόχωστος να παραδοθεί στους νόμιμους κατοίκους της, σε συνθήκες ασφάλειας, όπως προνοει το ψήφισμα 550 του Συμβουλίου Ασφαλείας.\nΑυξάνονται συνεχώς οι καταγγελίες για εισαγωγή, εμπορία και χορήγηση αναβολικών ουσιών από γυμναστήρια, γεγονός που ανησυχεί ιδιαίτερα το υπουργείο Υγείας το οποίο προωθεί σειρά μέτρων για αντιμετώπιση της κατάστασης.\nΗ υπουργός Υγείας Ντίνα Ακκελίδου μιλώντας το πρωί στο ΡΙΚ είπε ότι βρίσκεται σε εξέλιξη εκστρατεία για πάταξη του φαινομένου, σε συνεργασία με την Αστυνομία, το Τμήμα Τελωνείων και τον Κυπριακό Οργανισμό Αθλητισμού.\nΒασικός στόχος, πρόσθεσε, είναι ο περιορισμός της ζήτησης γι' αυτό και το υπουργείο Υγείας έχει ετοιμάσει σχέδιο δράσης που θα εφαρμοσθεί αμέσως και το οποίο αποσκοπεί στη διαφώτιση των νέων για τους κινδύνους, που εγκυμονεί η αλόγιστη χρήση αναβολικών.\nΗ κυρία Ακκελίδου είπε ότι η συστηματική χρήση αναβολικών μπορεί να οδηγήσει ακόμη και στην απώλεια ζωών.\nΑναφέρθηκε συγκεκριμένα στο θάνατο νέου για τον οποίο υπάρχουν ενδείξεις ότι ζωτικά όργανα του οργανισμού του είχαν καταστραφεί λόγω της συστηματικής χρήσης αναβολικών ουσιών.\nΟ υπουργός Εμπορίου και Βιομηχανίας Γιώργος Λιλλήκας δήλωσε ότι δεν υπάρχει μεγάλο ενδιαφέρον για εμπόριο με τα κατεχόμενα, και ότι οι επαφές που έγιναν ήταν κυρίως διερευνητικού χαρακτήρα.\nΣε δηλώσεις το πρωί στο ΡΙΚ ο κύριος Λιλλήκας ανέφερε ωστόσο ότι υπάρχουν δύο σοβαρές, όπως τις χαρακτήρισε, αιτήσεις για εμπορία βιομηχανικών προϊόντων.\nΑπέφυγε όμως να κατονομάσει τις εταιρείες ή το είδος των προϊόντων.\nΟ υπουργός Εμπορίου ανέφερε ότι έχει επιλυθεί το πρόβλημα με το τουρκοκυπριακό εμπορικό καί βιομηχανικό επιμελητήριο, το οποίο θα εκδίδει τα πιστοποιητικά και πρόσθεσε ότι θεωρεί το θέμα λήξαν.\nΕνοχή φέρεται να παραδέχθηκε ο είκοσι-τετράχρονος, ο οποίος κρατείται από τη σουηδική αστυνομία, ως ύποπτος για τη δολοφονία της υπουργού Εξωτερικών Αννας Λιντ.\nΣύμφωνα με τα σουηδικά μέσα μαζικής ενημέρωσης ο ύποπτος φέρεται να ομολόγησε το έγκλημά του στη μητέρα του.\nΩστόσο, ανακρινόμενος αρνήθηκε οποιαδήποτε εμπλοκή στην υπόθεση.\nΤα στοιχεία της ταυτότητας του υπόπτου δεν δόθηκαν στη δημοσιότητα, αλλά, τα σερβικά μέσα μαζικής ενημέρωσης μετέδωσαν ότι πρόκειται για τον σερβικής καταγωγής Μιχαήλο Μιχαήλοβιτις, ο οποίος γεννήθηκε στη Σουηδία και είναι άτομο ψυχολογικά διαταραγμένο και με προϊστορία βίαιης συμπεριφοράς.\nΤο απόγευμα ο καιρός θα είναι κυρίως αίθριος, ενώ τοπικά θα σχηματίζονται νεφώσεις.\nΣτα ορεινά πιθανό να ενσκήψουν μεμονωμένες καταιγίδες.\nΟι άνεμοι θα είναι νοτιοδυτικοί ως δυτικοί μέτριοι, τριών έως τεσσάρων μποφόρ και στα νότια παροδικά, πέντε μποφόρ.\nΗ θάλασσα θα είναι λίγο ταραγμένη και στα προσήνεμα παράλια έως ταραγμένη.\nΗ θερμοκρασία θα φθάσει στους τριάντα-ένα βαθμούς στο εσωτερικό, στους είκοσι-εννέα στα νότια και τ' ανατολικά παράλια, στους είκοσι-επτά στα δυτικά και στους είκοσι-ένα στα υψηλότερα ορεινά.\nΑπόψε ο καιρός θα είναι κυρίως αίθριος. Ωστόσο, σε κάποιες περιοχές, ιδιαίτερα στο εσωτερικό, θα σχηματιστεί τοπικά, αραιή ομίχλη και χαμηλή νέφωση.\nΟι άνεμοι θα πνέουν από δυτικές κατευθύνσεις, ασθενείς, δύο έως τριών μποφόρ και η θάλασσα θα είναι λίγο ταραγμένη.\nΗ θερμοκρασία θα πέσει στους δεκαεπτά βαθμούς στο εσωτερικό, στους δεκαεννέα στα παράλια και στους δεκατρείς στα υψηλότερα ορεινά.\nrik2html v1.00 run on Tuesday, 30 September 2003 - 19:36:56 UTC


Οι θέσεις της Τουρκίας, όπως αυτές έχουν εκφραστεί την τελευταία περίοδο, ακόμη και χθες, από τον Τούρκο Υπουργό Εξωτερικών κ. Μεβλούτ Τσαβούσογλου, δεν είναι νέες. Τα ίδια ακριβώς είπε μετά το ναυάγιο των συνομιλιών στο Κραν Μοντανά, εξέλιξη που ήταν το αποτέλεσμα της τουρκικής αδιαλλαξίας.\nΟι ισχυρισμοί που πρόβαλε τότε ήταν καθ’ ολοκληρία ψευδείς, ενώ οι θέσεις του, όπως προβάλλονται τις τελευταίες μέρες, αποτελούν την πάγια τουρκική θέση και πολιτική για το Κυπριακό στην οποία οφείλεται και η μη λύση τα τελευταία 46 χρόνια.\nΘα πρέπει να διερωτηθούμε γιατί ο κ. Τσαβούσολγου επιλέγει αυτή την περίοδο να προβαίνει σε τέτοιες δηλώσεις, μετά την πιστοποίηση της ετοιμότητας του Γενικού Γραμματέα των Ηνωμένων Εθνών να συγκαλέσει πενταμερή Διάσκεψη για το Κυπριακό και αφού κάλεσε τα μέρη να απέχουν από οποιεσδήποτε μονομερείς ενέργειες, καθώς και να εφαρμόζουν Μέτρα Οικοδόμησης Εμπιστοσύνης. Ταυτόχρονα, διερωτόμαστε γιατί η Τουρκία συνεχίζει την εισβολή της στην ΑΟΖ μας, ανανεώνει τις navtex και απειλεί για εποικισμό της περίκλειστης πόλης των Βαρωσίων.\nΗ ελληνοκυπριακή πλευρά επαναλαμβάνει την αποφασιστικότητα και δεδηλωμένη βούληση της να συμμετάσχει σε ένα νέο κύκλο συνομιλιών, στη βάση της συναντίληψης που επιτεύχθηκε στο Βερολίνο, τον Νοέμβριο του 2019, στην παρουσία του Γενικού Γραμματέα των Ηνωμένων Εθνών από το σημείο όπου μείναμε στο Κραν Μοντανά, νοουμένου ότι η Τουρκία θα τερματίσει τις έκνομες της ενέργειες.\nΓραπτή δήλωση Κυβερνητικού Εκπροσώπου κ. Κυριάκου Κούσιου για την τηλεφωνική επικοινωνία του ΠτΔ με τον Πρωθυπουργό του Ηνωμένου Βασιλείου\nΓραπτή δήλωση του Κυβερνητικού Εκπροσώπου κ. Κυριάκου Κούσιου για τη νέα προκλητική ενέργεια της Τουρκίας


Ευρώπη: και το νερό-νεράκι...\nΑκριβά θα την πληρώσουμε, όπως όλα δείχνουν, την... ανέφελη και όχι μόνο, άνοιξη που έζησε η βόρεια Ευρώπη.\nΜε πρώιμο καλοκαίρι μοιάζει αφού 9 Απριλίου έβραζε στους 39 βαθμούς η ισπανική πόλη Οριχουέλα, ήταν καμίνι στους 33 βαθμούς η Γαλλία και στους 32 η συνήθως ψυχρή Ελβετία! Εχει να βρέξει ραγδαία δύο μήνες τουλάχιστον. Η βόρεια Ευρώπη αντιμετωπίζει τη χειρότερη ξηρασία από την εφιαλτική χρονιά του 1976. Ο όγκος νερού από τις βροχοπτώσεις, τονίζουν οι μετεωρολόγοι, μειώθηκε 50% φέτος σε σύγκριση με πέρυσι, ενώ οι θερμοκρασίες για την εποχή είναι 4 βαθμούς υψηλότερες. Λόγω της ανομβρίας οι σοδειές των σιτηρών καταστρέφονται, ενώ ο Οργανισμός Τροφίμων και Γεωργίας (FAO) προειδοποιεί πως οι τιμές βασικών ειδών διατροφής θα εκτιναχθούν στα ύψη, πυροδοτώντας ίσως και κοινωνική αναταραχή τόσο στη γηραιά ήπειρο όσο και στον αναπτυσσόμενο κόσμο. Η Ευρώπη, πληγωμένη από την οικονομική κρίση, έχει μπροστά της έναν πολύ κρίσιμο μήνα. Η γεωργική παραγωγή είναι προχωρημένη. Δεν αντέχει μεγαλύτερο διάστημα ξηρασίας. Ολα θα κριθούν από το τι θα έρθει εξ ουρανού τις επόμενες εβδομάδες. Ηδη ο μέσος όρος στις τιμές των σιτηρών παγκοσμίως εκτινάχθηκε τον Απρίλιο κατά 71%, ποσοστό - ρεκόρ και αύξηση τριπλάσια από το 2000. «Ο φόβος μας είναι», τονίζει οικονομολόγος του FAO, «πως αν συνεχιστεί η ανομβρία, θα έχουμε το χειρότερο πληθωρισμό στις τιμές των τροφίμων». Πράγματι, οι κερδοσκόποι επενδύουν κιόλας στην πείνα. Η σπέκουλα για τις τιμές των τροφίμων-commodities οργιάζει. Οι επιτήδειοι πιστεύουν πως έρχονται κέρδη τρελά λόγω της μεγάλης ζήτησης από τις αγορές Κίνας και Ινδίας.\nΟι πέντε πολυεθνικές που ελέγχουν το 80% της αγοράς των σιτηρών, η Archer Daniels Mindland, η Cargil, η Con Agra, η Bunge, η Dreyfous, καραδοκούν. Εκτός από το πρόβλημα της ανομβρίας, τις τιμές πιέζει προς τα επάνω και η απαγόρευση της εξαγωγής σιτηρών, που επέβαλε πέρυσι το δεκαπενταύγουστο η Ρωσία, όταν οι πυρκαγιές και ο καύσωνας κατέστρεψαν το 1/4 της παραγωγής του είδους. Παρόλο που φέτος η σοδειά του σίτου είναι καλή, η απαγόρευση, που θα ισχύσει όπως έχει δηλώσει ο πρωθυπουργός Πούτιν ώς το Νοέμβριο του 2011, δεν αναμένεται να αρθεί για να μην ανέβουν οι τιμές στη ρωσική αγορά. Κάτι τέτοιο θέλουν πάση θυσία να αποφύγουν και ο πρωθυπουργός και ο πρόεδρος Μεντβιέντεφ εν όψει γενικών εκλογών το φθινόπωρο και προεδρικών την άνοιξη.\nΗ Ρωσία είναι ο τρίτος μεγαλύτερος εξαγωγέας σίτου παγκοσμίως με 18 εκατομμύρια τόνους το χρόνο, το 14% της παγκόσμιας παραγωγής δηλαδή, μετά τις Ηνωμένες Πολιτείες που εξάγουν 26,8 εκατομμύρια και την Ευρωπαϊκή Ενωση με 19,5 εκατομμύρια τόνους. Στη Γαλλία, πρώτη σιτοπαραγωγό της Ενωσης, έχει συσταθεί «επιτροπή ξηρασίας». Η επιτροπή επέβαλε περιορισμούς στη χρήση του νερού σε ορισμένες επαρχίες, ενώ σε άλλες επέτρεψε τη βοσκή σε αγραναπαυόμενες εκτάσεις. Η ανομβρία έχει καταστρέψει τη σοδειά του καλαμποκιού. Οι Γάλλοι κτηνοτρόφοι αναγκάζονται να πουλάνε τα ζώα που δεν μπορούν να ταΐσουν. Στις νοτιοδυτικές επαρχίες έκλεισαν οδικές αρτηρίες από τις πορείες των αγροτών που διαμαρτύρονταν γιατί δεν τους επετράπη να αντλήσουν νερό από ποτάμια.\nΗ Ενωση Γάλλων Αρτοποιών προβλέπει αύξηση στην τιμή της μπαγκέτας. Αν η ανομβρία συνεχιστεί, η Γαλλία θα υποχρεωθεί να κλείσει τους πυρηνικούς αντιδραστήρες που δεν έχουν επαρκές νερό για να ψυχθούν. Ο τρύγος στα σταφύλια της σαμπάνιας θα γίνει Αύγουστο αντί Σεπτέμβριο για να σωθεί η σοδειά. Στο Βέλγιο η κυβέρνηση της Φλάνδρας αποζημιώνει από τον προϋπολογισμό της τους αγρότες που δεν αντέχουν να περιμένουν τις επιδοτήσεις της Κομισιόν για την Κοινή Αγροτική Πολιτική το Δεκέμβριο. Στη Γερμανία η άνοιξη είχε φέτος διπλάσιες ώρες ηλιοφάνειας, ενώ σε ορισμένες περιοχές έπεσε μόλις 5% της βροχής που δέχονται τέτοια εποχή. Στη Ρηνανία-Βεστφαλία οι ντομάτες πωλούνται 26% ακριβότερα από πέρυσι. Στο Μόναχο κινδυνεύει να ακυρωθεί το περίφημο Οκτόμπερ Φεστ, το φεστιβάλ μπίρας. Η Ευρώπη δίνει το 1/5 της παγκόσμιας παραγωγής σιτηρών και οι τιμές σε αρτοσκευάσματα και ζυμαρικά επηρεάζονται ήδη.\nΟσο και να βρέξει τώρα, λένε οι ειδικοί, θα είναι και λίγο και πολύ αργά. Η σοδειά σιτηρών είναι πολύ προχωρημένη για να σωθεί. Ωστόσο, η ξηρασία δεν πλήττει μόνο την Ευρώπη αλλά και τις Ηνωμένες Πολιτείες και την Κίνα...


Θεσσαλονίκη: Eγκρίθηκε ο πρώτος προϋπολογισμός της διοίκησης Ζέρβα - tomanifesto.gr\nΘεσσαλονίκη: Eγκρίθηκε ο πρώτος προϋπολογισμός της διοίκησης Ζέρβα\nΟ δήμαρχος Θεσσαλονίκης, Κωνσταντίνος Ζέρβας, μιλώντας στην ειδική συνεδρίαση του δημοτικού συμβουλίου, με θέμα τον προϋπολογισμό του 2020, έδωσε την υπόσχεση πως η διοίκησή του θα διαχειριστεί ορθολογικά τα έσοδα του Δήμου και θα «σεβαστεί μέχρι και το τελευταίο ευρώ».\nΌπως είπε ο κ. Ζέρβας, ο προϋπολογισμός ανέρχεται στα 411,8 εκατ. ευρώ, ενισχυμένος κατά 5,41% συγκριτικά με πέρυσι. «Δεν αποτελεί συρραφή προβλέψεων για τα έσοδα και τα έξοδα, αλλά εφαρμόσιμο οδικό χάρτη για την ανάταξη της πόλης. Οι δημότες θα αισθανθούν για πρώτη φορά τον Δήμο δίπλα τους, καθώς κεντρικός κορμός του προϋπολογισμού και του τεχνικού προγράμματος είναι η βελτίωση της καθημερινότητας με παρεμβάσεις σε κάθε γειτονιά», τόνισε χαρακτηριστικά.\n«Δεν υπάρχει τίποτα που θέλουμε να κρύψουμε», είπε από την πλευρά του ο αντιδήμαρχος Διοικητικής Μεταρρύθμισης, Γιώργος Αβαρλής, προσθέτοντας πως δεν μηδενίζεται η δουλειά που έγινε επί προηγούμενης διοικήσεως, ωστόσο επιδίωξη είναι «να βελτιώνεται μέρα με τη μέρα».\nΓια την έγκριση του θέματος η κ. Νοτοπούλου ζήτησε ονομαστική ψηφοφορία. Υπέρ ψήφισαν 23 δημοτικοί σύμβουλοι, 12 κατά και τέσσερις λευκό.\nΕΙΔΗΣΕΙΣΕΙΔΗΣΕΙΣ ΣΗΜΕΡΑΘΕΣΣΑΛΟΝΙΚΗΚΩΝΣΤΑΝΤΙΝΟΣ ΖΕΡΒΑΣΝΕΑΠΡΟΥΠΟΛΟΓΙΣΜΟΣΠΡΟΫΠΟΛΟΓΙΣΜΟΣ 2020\nΠρόβλημα στα δρομολόγια του ηλεκτρικού λόγω βλάβης


Το ένα πράγμα που πρέπει να αποδεχτείς για να παραμείνεις motivated για τη διατροφή σου - Savoir Ville\nby Argiro Efthimiopoulou/ Δεκέμβριος 12, 2018\nΜετά από περίπου τρία χρόνια χορτοφαγικού τρόπου ζωής, πρόσφατα ξεκίνησα και πάλι να τρώω τυρί. Στην αρχή, αυτό με έκανε να νιώσω λίγο αποτυχημένη. Αλλά μετά θυμήθηκα πόσο πολύ λαχταρούσα το κρεμώδες κατσικίσιο τυρί, γευστικότατο μπρι (γαλλικό τυρί). Και το πιο έντονο τσένταρ που πουλάει το μπακάλικο. Με λίγα λόγια, ήξερα ότι έπρεπε να ακούσω το σώμα μου και όχι το κεφάλι μου στην συγκεκριμένη περίπτωση. Αφού το μυστικό για να ακολουθείς πάντα την υγιεινή διατροφή δεν είναι το να θέτεις περιορισμούς στον εαυτό σου.\nΑντίθετα, έχει να κάνει με το να ακούς τις επιθυμίες του σώματός σου και να τις τιμάς. Στην περίπτωσή μου, το τυρί, είναι απόλυτα υγιεινό όταν καταναλώνεται με μέτρο. Το ίδιο ισχύει και για κάθε άλλο φαγητό που μπορεί να θεωρηθεί από πολλούς ως «ανθυγιεινό». Σύμφωνα με νέες έρευνες, το να υποκύπτεις στις αγαπημένες σου λιχουδιές μπορεί σίγουρα να παίξει ρόλο στο να ακολουθείς έναν υγιεινό τρόπο ζωής.\nΤο να διακυμαίνονται οι επιλογές σου από το σπανάκι και το αβοκάντο μέχρι πιο γευστικό παγωτό, είναι απόλυτα φυσιολογικό. Επιπλέον, οι περιστασιακές λιχουδιές δε θα ακυρώσουν τα υγιή οφέλη της καθημερινής σου ρουτίνας. Σύμφωνα με έρευνα που δημοσιεύθηκε στο Nutrients.\nΓια ακόμη μια φορά, όλα είναι θέμα ισορροπίας!\nΣύμφωνα με τις ανακοινώσεις στον τύπο σχετικά με τη μελέτη αυτή, οι ερευνητές εστίασαν σε δύο διαφορετικά θέματα. Ενώ στο ένα από τα δύο ζητήθηκε από τους συμμετέχοντες να ακολουθήσουν είτε μεσογειακή διατροφή είτε μια δίαιτα με χαμηλή περιεκτικότητα σε νάτριο. Για διάστημα πέντε ή έξι εβδομάδων. Έπειτα, οι ερευνητές κράτησαν τις απαραίτητες σημειώσεις σχετικά με τη φυσική κατάσταση των συμμετεχόντων. Και τους ζήτησαν να επιστρέψουν στις κανονικές τους διατροφικές συνήθειες για τέσσερις εβδομάδες. Αφού πέρασαν και οι τέσσερις εβδομάδες, επανεξέτασαν τη σωματική υγεία των συμμετεχόντων για να δουν αν υπήρχε κάποια διαφορά με την πρώτη εξέταση που είχαν πραγματοποιήσει μετά τη δίαιτα που τους επέβαλαν.\nΗ Wayne Campbell, μία από τους συγγραφείς της έρευνας και καθηγήτρια της επιστήμης της διατροφής στο Πανεπιστήμιο Purdue, είπε σε μια δήλωση της στο δελτίο τύπου πως:\nΦαίνεται πως το σώμα σου δεν θα προβάλει αντίσταση στα θετικά αποτελέσματα ενός τέτοιου προτύπου δίαιτας. Παρόλο που μπορεί να τη δοκίμασες μια μόνο φορά και δεν ήταν επιτυχής.\nΜε άλλα λόγια, αν προσπαθείς να μείνεις πιστή σε μια συγκεκριμένη διατροφή, η έρευνα αυτή υποστηρίζει πως δε χρειάζεται να είσαι «τέλεια» όταν την ακολουθείς. Επομένως, μην είσαι τόσο σκληρή με τον εαυτό σου αν προσπαθείς να ακολουθήσεις κάτι σαν την δίαιτα keto για παράδειγμα και κάποια μέρα λαχταράς τυρί στη σχάρα. Να το φας και να το χαρείς κορίτσι μου. Απλά κάνε το.\nΤο σημαντικό είναι ότι αν εσύ τρως αρκετές τροφές πλούσιες σε θρεπτικά συστατικά, αλλά δεν αποχωρίζεσαι και τις αγαπημένες σου λιχουδιές και πάλι θα είσαι υγιής. Όπως δηλώνει στο Elite Daily ο Dr. Josh Axe, ιδρυτής της Ancient Nutrition και της ιστοσελίδας DrAxe.com:\n«Εφόσον η διατροφή σου βασίζεται ως επί το πλείστον σε υγιή συστατικά, οποιοδήποτε φαγητό μπορεί να ενταχθεί σε αυτήν όταν καταναλώνεται με μέτρο. Αυτό που πρέπει να θυμάσαι είναι ότι μπορείς οποιαδήποτε στιγμή να επανέλθεις στο πρόγραμμα της διατροφής σου και να συνεχίσεις με το επόμενο σνακ ή γεύμα.»\nΓια κάποιους μπορεί να είναι εύκολο το να κατονομάσουν κάποιες τροφές ως «κακές» και κάποιες άλλες ως «καλές». Ωστόσο, είναι καλύτερα να χρησιμοποιούμε λιγότερο αυστηρούς όρους για τις τροφές που καταναλώνουμε. Σύμφωνα με τη Monica Auslander Moreno, σύμβουλο διατροφής στην εταιρεία RSP Nutrition.\n«Θυμήσου πως αξίζεις πολλά περισσότερα από όσα τρως: και ότι μια τροφή ή ένα γεύμα δεν καθιστά τη διατροφή ή τον τρόπο ζωής σου ως ανθυγιεινό». Αντίθετα, εξηγεί πως «όλα έχουν να κάνουν με την μακροπρόθεσμη κατανάλωση, κίνηση και ψυχική υγεία.»\nΗ αποδοχή των παραδοσιακών «ανθυγιεινών» τροφών μπορεί να δύσκολη για σένα αν τείνεις να παλεύεις με μια ισορροπημένη διατροφή καθημερινά. Ένας πιθανός τρόπος, όμως, να αλλάξεις τρόπο σκέψης, ίσως είναι το να θεωρείς τον εαυτό σου ως "διευθυντή" του σώματός σου. Όπως δε θα απέλυες κάποιον εργαζόμενο για ένα απλό λάθος που έκανε, με τον ίδιο τρόπο δε θα έπρεπε να μαλώνεις και τον εαυτό σου επειδή έφαγες κάτι που θεωρείς ανθυγιεινό.\nΤο να καταναλώνεις «ανθυγιεινά» γεύματα είναι μέρος ενός υγιεινού τρόπου ζωής\n«Οι προσεκτικές ατασθαλίες, όπως η πείρα μου λέει, είναι ένα αναμενόμενο μέρος ενός διατηρήσιμου τρόπου ζωής. Αλλιώς θα ήταν ένας αλόγιστα υγιεινός τρόπος ζωής», εξηγεί η Auslander Moreno.\nΤο να ακολουθείς πιστά ένα συγκεκριμένο τύπο διατροφής σε κάνει να νιώθεις πιο άνετα; Η Auslander Moreno προτείνει «να υιοθετήσεις αυτή τη φιλελεύθερη φιλοσοφία του να προγραμματίζεις τις διατροφικές σου ατασθαλίες». Για παράδειγμα, αν αυτό το σαββατοκύριακο πρόκειται να σε γενέθλια και αγαπάς τις τούρτες, μη διστάσεις να φας. Πες στον εαυτό σου πως δεν υπάρχει κανένα πρόβλημα με αυτό. Χωρίς να περιορίσεις τα υπόλοιπα γεύματά σου ή να προσθέσεις περισσότερες μέρες προπόνησης. Η Auslander εξηγεί πως το να γεύεσαι λιχουδιές σε καθημερινή βάση μπορεί να σε βοηθήσει να μειώσεις το άγχος σου προκαλούν αυτές οι τροφές. Η όλη στρατηγική θα σε βοηθήσει να δεις τη συνήθεια αυτή σαν ένα όμορφο και φυσιολογικό κομμάτι της ζωής.\n5 πράγματα που κάνει ένας διατροφολόγος κάθε χειμώνα\nΠηγή: elitedaily.com featured image: Elite Daily\nΠώς να επιλέξεις το κατάλληλο χρώμα για τα...


Πώς το γερμανικό 50+1 θα γίνει ασπίδα των Άγγλων στην (κάθε) ESL | Gazzetta\nΤι είναι, όμως, το 50+1; Σύμφωνα με τον κανόνα, τα εγγεγραμμένα μέλη των συλλόγων, οι ίδιοι οι φίλαθλοι δηλαδή, πρέπει να κατέχουν τουλάχιστον το 51% στην επιτροπή που ψηφίζει και παίρνει αποφάσεις για την ομάδα. Ούτως ώστε να μην συγκεντρώνεται η δύναμη αποκλειστικά στα χέρια του μεγαλοεπενδυτή/ιδιοκτήτη/χρηματοδότη, όπως συμβαίνει στις υπόλοιπες χώρες.\nΟ κανόνας βασίζεται στη διττή φύση ενός κλαμπ, του ερασιτεχνικού σωματείου και της ανώνυμης εταιρείας. Τα μέλη, λοιπόν, διατηρούν τον έλεγχο στο ερασιτεχνικό κομμάτι, την ώρα που ο εκάστοτε επενδυτής μπορεί να αγοράζει την ανώνυμη εταιρεία.\nΑπό τον κανόνα εξαιρέθηκαν οι Βόλφσμπουργκ και Μπάγερ Λεβερκούζεν, οι οποίες λόγω της ιδρυτικής σχέσης τους με την εργατική κοινότητα των αντίστοιχων βιομηχανιών (Volkswagen, Bayer), παρέμειναν κατά 100% στον έλεγχο των εταιρειών.\nΠροοδευτικά, τέθηκε «παραθυράκι» στον κανόνα μετά από πιέσεις του ιδιοκτήτη του Ανόβερου, Μάρτιν Κιντ, σύμφωνα με τον οποίον αν ένας επενδυτής χρηματοδοτεί για τουλάχιστον 20 χρόνια το κλαμπ, ισόποσα ανάμεσα στο επαγγελματικό κι ερασιτεχνικό μέρος του, μπορεί να αποκτήσει την πλειοψηφία και συνεπώς και τον απόλυτο έλεγχο στα πράγματα. Τέτοια είναι η περίπτωση του Ντίτμαρ Χοπ στη Χόφενχαϊμ, ο οποίος έχει φτάσει το ποσοστό του στο 96%, ενώ ανάλογες προθέσεις έχει και ο Λαρς Βίντχορστ για τη Χέρτα.\nΤο «μαύρο πρόβατο» στη Γερμανία θεωρείται η Λειψία, μια ομάδα 5ης κατηγορίας η οποία πέρασε στα χέρια της Red Bull με την ονομασία «RassenBall Sport» ως ερασιτεχνικό σωματείο κι ενώ τυπικά δεν παραβιάζει το 50+1, το γεγονός ότι τα μέλη του κλαμπ που έχουν δικαίωμα ψήφου είναι ένας μικρός αριθμός υπαλλήλων της Red Bull έρχεται σε πλήρη αντίφαση με τη φύση του κανόνα.\nΜπορεί το 50+1 να εφαρμοστεί στην Premier League;\nΑν κάποιος έθετε το ερώτημα πίσω στο 1998, χρονολογία εγκαθίδρυσης του κανόνα στο γερμανικό ποδόσφαιρο όποτε και η PL μετρούσε μόλις έξι χρόνια ζωής, η απάντηση θα ήταν «ναι». Δύο και πλέον δεκαετίες αργότερα, σε μια εποχή που η Premier League έχει εκτοξευτεί σε όρους εμπορικότητας και οι μεγαλοεπενδυτές από Η.Π.Α. και Ασία είναι αφεντικά της πλειονότητας των 20 συλλόγων, μοιάζει εξαιρετικά δύσκολο ως και ουτοπικό να μετατοπιστεί ο έλεγχος και το δικαίωμα στη λήψη αποφάσεων αποκλειστικά στο κοινό.\nΑυτό θα σήμαινε για παράδειγμα, ότι στην Τσέλσι, ο πανίσχυρος Ρόμαν Αμπράμοβιτς, ο οποίος αγόρασε το κλαμπ το 2003 για 140 εκατ. λίρες και μπορεί να κάνει οποιαδήποτε αλλαγή επιθυμεί σε αυτόν, από το να γκρεμίσει το «Στάμφορντ Μπριτζ» μέχρι να αλλάξει το όνομα του συλλόγου, θα βρισκόταν αυτόματα στο «έλεος» των φιλάθλων-μελών. Σενάριο που εύκολα παραπέμπει σε «επιστημονική φαντασία».\nΗ προσέλκυση μεγαλοεπενδυτών από ολόκληρο τον πλανήτη, άλλωστε, λόγω των πολλαπλάσιων ευκαιριών που παρέχονται σε σχέση με τη Bundesliga, είναι σε έναν βαθμό η αιτία που η Premier League γιγαντώθηκε και έφτασε να λογίζεται το κορυφαίο ποδοσφαιρικό πρωτάθλημα στον κόσμο. Μια ενδεχόμενη εφαρμογή του 50+1 θα είχε ως δεδομένο τον κίνδυνο αποχώρησης των μεγάλων κεφαλαίων, θα σήμαινε οπισθοχώρηση αρκετά βήματα πίσω.\nΜία τέτοια αλλαγή, όμως, βάσει του σχεδίου που παρουσιάζεται τις τελευταίες μέρες στα αγγλικά media, δεν θα αφορούσε αποκλειστικά την Premier League, αλλά ολόκληρο το οικοδόμημα της EFL (οι 4 επαγγελματικές κατηγορίες). Είναι ξεκάθαρο ότι ολοένα και μεγαλύτερη μερίδα φιλάθλων στην Αγγλία νιώθουν αποκομμένοι από τις ομάδες τους και αυτά που πρεσβεύουν, από τις ρίζες τους. Νιώθουν ότι οι αποφάσεις των ιδιοκτητών για την εξέλιξη του κλαμπ δεν τους εκφράζουν.\nΉδη αυτή η τάση αντανακλάται μέσα από επίσημες καμπάνιες, με τη σφραγίδα της κυβέρνησης. Μέσα σε μία εβδομάδα, περισσότεροι από 78.000 άνθρωποι έχουν υπογράψει τη φόρμα για την εισαγωγή του 50+1 στο επαγγελματικό ποδόσφαιρο της Αγγλίας κι αν «σπάσουν» το φράγμα των 100.000, το ζήτημα ενδέχεται να τεθεί επίσημα προς συζήτηση στο κοινοβούλιο.\nIs the 50+1 rule coming to England? pic.twitter.com/IvKZ2ejork\nΑπό την πλευρά της, η κυβέρνηση μοιάζει η μοναδική που θα μπορούσε να επισπεύσει και να υλοποιήσει μια τέτοια αλλαγή: μέσω νομοθεσίας. Παρά την εναντίωση της Premier League στα σχέδια του Big-6 και του νέου πλαισίου κυρώσεων που πρόκειται να περάσει για να προλάβει ανάλογες καταστάσεις στο μέλλον, ο κανόνας του 50+1 είναι αμφίβολο ότι αντιπροσωπεύει το μοντέλο λειτουργίας της Λίγκας. Έτσι, η μόνη ρεαλιστική πιθανότητα εισαγωγής του 50+1 είναι η σύνταξη κυβέρνησης και FA, για μια ριζική αναδιαμόρφωση στο αγγλικό ποδόσφαιρο.\nΣε πρώτο πλάνο, η πρώην υπουργός Αθλητισμού, Τρέισι Κράουτς, διεξάγει ολιστική έρευνα για νέες μορφές διακυβέρνησης στο ποδόσφαιρο και το πώς μπορεί να αναβαθμιστεί ο ρόλος των οπαδών, όπως ανακοίνωσε ο πρωθυπουργός Μπόρις Τζόνσον. Παράλληλα, το ενδιαφέρον για το γερμανικό μοντέλο εξέφρασε και ο νυν Υπουργός Πολιτισμού και Αθλητισμού, Όλιβερ Ντάουντεν.\n«Πρέπει να θέσουμε το ποδόσφαιρο σε πιο βιώσιμη βάση. Ο πρωθυπουργός μού δήλωσε ότι θα κάνουμε ο,τι είναι αναγκαίο κι αν απαιτείται νομοθεσία, τότε θα τη δημιουργήσουμε».\nΣε κάθε περίπτωση, ανεξαρτήτως αν οι προσπάθειες φιλάθλων και κυβέρνησης καταλήξουν σε «χειροπιαστό» αποτέλεσμα, είναι ξεκάθαρη η τάση αλλαγής που επικρατεί στο αγγλικό ποδόσφαιρο. Το αν η Αγγλία θα γίνει Γερμανία κι αν η Premier League θα «δανειστεί» το manual λειτουργίας της Bundesliga, είναι δύσκολο να απαντηθεί, αφού οι μηχανισμοί των δύο χωρών στο ποδόσφαιρο διαφέρουν σε μεγάλο βαθμό. Το σίγουρο είναι πως αν ήταν στο χέρι των Άγγλων οπαδών, η «κρίση» της ESL θα τους είχε ωθήσει ήδη σε θέση «αφεντικού».


Κορωνοϊός: 5545 θάνατοι στην Ελλάδα – ΙΚΑΡΙΩΤΙΚΑ ΝΕΑ\nHome › ΕΙΔΗΣΕΙΣ › Κορωνοϊός: 5545 θάνατοι στην Ελλάδα\nΣήμερα ο ΕΟΔΥ ανακοίνωσε άλλους 27 νεκρούς από την πανδημία φτάνοντας στο σύνολο τους 5545 θανάτους από την αρχή της πανδημίας τον Φεβρουάριο του 2020. Από αυτούς οι 3271 (59.0%) είναι άνδρες και οι υπόλοιποι γυναίκες. Η διάμεση ηλικία των θανόντων συμπολιτών μας ήταν τα 79 έτη και το 95,4% είχε κάποιο υποκείμενο νόσημα ή/και ηλικία 70 ετών και άνω. Το ποσοστό θνησιμότητας έμεινε σταθερό στο 3,7%.\nΤα νέα κρούσματα έφτασαν τα 516, εκ των οποίων τα 16 εντοπίστηκαν κατόπιν ελέγχων στις πύλες εισόδου της χώρας. Ο συνολικός αριθμός των κρουσμάτων πλέον είναι 149973, εκ των οποίων το 52.1% είναι άνδρες.Κατά την ιχνηλάτιση βρέθηκε ότι 5805 (3.9%) θεωρούνται σχετιζόμενα με ταξίδι από το εξωτερικό και 46011 (63.7%) είναι σχετιζόμενα με ήδη γνωστό κρούσμα.\n300 συμπολίτες μας (20 λιγότεροι από χθες) νοσηλεύονται διασωληνωμένοι. Η διάμεση ηλικία τους είναι τα 68 έτη. 213 (71.0%) είναι άνδρες και οι υπόλοιποι γυναίκες. To 86.7 %, των διασωληνωμένων, έχει υποκείμενο νόσημα ή είναι ηλικιωμένοι 70 ετών και άνω. 1044 ασθενείς (7 περισσότεροι σε σχέση με χθες) έχουν εξέλθει από τις ΜΕΘ. Στην χώρα μας σύμφωνα με το υπουργείο υγείας έχουν γίνει 2.989.339 τεστ για κορωνοϊό ενώ έχουν γίνει 107335 εμβόλια.\nΣτα κρούσματα η Αθήνα προηγείται της Θεσσαλονίκης ενώ στα νησιά μας έχει 6 κρούσματα η Λέσβος, που εξακολουθεί να βρίσκεται σε σκληρό Lockdown.\n230 κρούσματα στην ΠΕ Αττικής\n‹ ΠΑΟΚ – ΑΕΛ 5-0\nΈφυγε από τη ζωή ο Μάκης Μαΐλης, ιστορικό στέλεχος του ΚΚΕ ›\nΚορωνοϊός: 5570 θάνατοι στην Ελλάδα - ΙΚΑΡΙΩΤΙΚΑ ΝΕΑ


Οι αιχμές του Τόμας Τούχελ για Εμπαπέ και Νεϊμάρ : england365.gr\nENGLAND365 23.10.2021 | 10.39\nΟ Τόμας Τούχελ μίλησε στο «Sportweek», το ένθετο περιοδικό της ιταλικής εφημερίδας «Gazzetta dello sport» και αποκάλυψε πως είναι ευκολότερο να προπονείς τον Ρομέλου Λουκάκου, παρά τους Εμπαπέ και Νεϊμάρ με τους οποίους συνεργάστηκε στην Παρί Σεν Ζερμέν.\nΟ Γερμανός τεχνικός κάθισε στον πάγκο των «παριζιάνων» για 127 παιχνίδια, φτάνοντας μέχρι και τον τελικό του Τσάμπιονς Λιγκ, όπου ηττήθηκε από τη Μπάγερν Μονάχου με 1-0.\n«Είναι πιο εύκολο να προπονείς τον Ρομέλου Λουκάκου από ότι τον Νεϊμάρ ή τον Κιλιάν Μπαπέ. Οι δύο σύλλογοι έχουν μεγάλες διαφορές όσον αφορά στο στιλ της διοίκησης, αλλά και στην οργάνωση. Στην Παρί Σεν Ζερμέν ορισμένες φορές ένιωθα πως ήμουν ο Υπουργός Αθλητισμού. Δεν έφτανε που έπρεπε να διαχειρίζομαι τους ποδοσφαιριστές, αλλά έπρεπε να διαχειρίζομαι και μέλη των οικογενειών τους και του περιβάλλοντός τους, καθώς και φίλους των αστέρων. Στην Τσέλσι δουλεύω με μεγαλύτερη ηρεμία. Βέβαια, σ’ αυτό έχει συμβάλλει το γεγονός πως κατέκτησα το Champions League», ανέφερε χαρακτηριστικά ο Γερμανός τεχνικός.


ΕΦΕΔΡΙΚΟ ΠΟΛΙΤΙΚΟ ΚΑΦΕΝΕΙΟ: Γιατί όλα μοιάζουν τόσο ακίνητα;\nΈνας χρόνος κοντεύει από τις εκλογές του 2012 και το σημαντικότερο, ίσως, χαρακτηριστικό της κατάστασης είναι η πολιτική ακινησία. Αν δει κανείς τα ποσοστά των δημοσκοπήσεων θα οδηγηθεί στο συμπέρασμα ότι μάλλον μεσολάβησε ένας χρόνος χωρίς πολιτικά γεγονότα, με τον πολιτικό χρόνο να μοιάζει ακίνητος, παγωμένος. Και δεν έχει κανείς λόγο να αμφισβητήσει ουσιαστικά τις δημοσκοπήσεις γιατί και η περιρρέουσα ατμόσφαιρα ταιριάζει με την εικόνα αυτή. Μεγάλη δυσαρέσκεια αλλά μεγαλύτερη ακόμη μοιρολατρία. Και φόβος. Βαθύς και παραλυτικός. Που ακινητοποιεί μια ολόκληρη κοινωνία. Αλλά ας πάρουμε τα πράγματα με τη σειρά. Κατ’ αρχάς, η σημερινή πολιτική ακινησία δεν είναι μια κατάσταση ισοπαλίας, με ανοιχτά και πιθανά όλα τα ενδεχόμενα. Είναι μια κατάσταση σχετικής σταθεροποίησης των μνημονιακών δυνάμεων. Αυτοί που πίστευαν ότι η κυβέρνηση ήταν θνησιγενής και ότι αρκούσε η απλή εκφορά των επόμενων επώδυνων μέτρων για να διαλυθεί σαν κουρνιαχτός διαψεύστηκαν. Η κυβέρνηση ήρθε σε κραυγαλέα αντίθεση με τις προεκλογικές της δεσμεύσεις λίγες ημέρες μόνο μετά το σχηματισμό της και βγήκε αλώβητη! Αυτό, ανάμεσα σε άλλα, σημαίνει ότι ο κόσμος που την ψήφιζε επί της ουσίας είχε αποδειχτεί εν πολλοίς τον αέναο Γολγοθά του μνημονίου. Δεν νοιώθει ότι υπεκλάπη η ψήφος του! Δε νοιώθει καν ξεγελασμένος! Το ηθικό του έχει τσακιστεί και ήταν «έτοιμος» για νέα καταβαράθρωση του επιπέδου της ζωής του.\nΒέβαια η σταθεροποίηση είχε ήδη αρχίσει από την προηγούμενη εκλογική μάχη. Η πλέον αδύναμη στιγμή του μνημονιακού μπλοκ δεν ήταν οι εκλογές του Ιουνίου, αλλά του Μάιου του 2012. Όταν ΠΑΣΟΚ και ΝΔ παρέδιδαν την κυβέρνηση στο ΣΥΡΙΖΑ του 17%, όχι μόνο γιατί φοβόταν τη δυναμική του αλλά κυρίως γιατί στα μάτια της ελληνικής κοινωνίας ΠΑΣΟΚ και ΝΔ ήταν οι συνειδητοί θύτες μιας εθνικής καταστροφής. Πότε άρχισε, λοιπόν, η σταθεροποίηση και πως; Πρώτον, όταν ο ΣΥΡΙΖΑ νομιμοποίησε ως «εθνική προτεραιότητα» την παραμονή στην Ευρωζώνη. Έτσι, η ΝΔ δεν ήταν πια ο έτερος θύτης της καταστροφής αλλά αυτός που προσπαθεί για τον ίδιο υπέρτατο στόχο, με πολύ πιο επώδυνα αλλά και πιο ρεαλιστικά για πολλούς μέτρα. Αποδεχόμενος την «κοινή λογική» ο ΣΥΡΙΖΑ, ξέχασε ότι αυτή (η «κοινή λογική»), ως το σύνολο των κυρίαρχων αντιλήψεων και ιδεών μια δεδομένη ιστορική στιγμή, αναπαράγει τις κυρίαρχες αντιλήψεις. Και έτσι έφτασε μεν μέχρι το 27 % αλλά κόλλησε εκεί. Γιατί, βεβαίως, το κριτήριο (παρεμπιπτόντως, για όλους) δεν είναι η σχετική αύξηση των ποσοστών αλλά η δημιουργία ενός πολιτικού ρεύματος που τελικά θα επικρατήσει. Και επειδή κάποιοι αρέσκονται στην παρομοίωση του ΣΥΡΙΖΑ με το ΠΑΣΟΚ (εγώ τη βλέπω αντιιστορική και λανθασμένη) θα πρέπει να θυμηθούμε ότι το ΠΑΣΟΚ δεν χρειάστηκε παρά δυο μόνο εκλογικές μάχες για να γίνει κυρίαρχο πολιτικό ρεύμα στην ελληνική κοινωνία. Επίσης, είναι γνωστό ότι τα αριστερά πολιτικά ρεύματα σπάνια μένουν ακίνητα, ακόμα και τα πλέον «στρογγυλά». Η πάνε προς τα μπρος ή ξεφουσκώνουν ή χάνουν πλήρως τα χαρακτηριστικά τους.\nΥπάρχει, κατά τη γνώμη μου και μια δεύτερη, λιγότερο σημαντική αλλά όχι δευτερεύουσα παράμετρος σταθεροποίησης. Η ΔΗΜΑΡ. Το σκηνικό δεν ήταν δυνατό να παιχτεί ακριβώς από τους ίδιους παίκτες που κυβέρνησαν την Ελλάδα και την έφτασαν ως εδώ. Χρειαζόταν και μια «αριστερή» πινελιά, όχι για τα κοινοβουλευτικά αθροίσματα αλλά για την επίρρωση της αίσθησης συστράτευσης όλων των ρεαλιστικών δυνάμεων για την επίτευξη του «εθνικού στόχου»: της σωτηρίας μέσα στο Ευρώ και στην ΕΕ.\nΕν πολλοίς, ο ΣΥΡΙΖΑ, προσπαθώντας να μη γίνει ενοχλητικός στις ψευδαισθήσεις σημαντικού κομματιού της ελληνικής κοινωνίας, ουσιαστικά παραχώρησε την «έδρα» στον αντίπαλο. Δέχτηκε να παίξει στο γήπεδό του. Κι από τότε, με κριτήριο την πολιτική ανατροπή, τα πράγματα έγιναν πιο δύσκολα. Πολύ περισσότερο που και το δεύτερο κρίσιμο χαρτί μιας αναμέτρησης, ο χρόνος πραγματοποίησής της, βρίσκεται στα χέρια της κυβέρνησης.\nΜια άλλη σημαντική παράμετρος που «παγώνει» τις πολιτικές εξελίξεις και τους συσχετισμούς είναι ο φόβος. Τα εξαιρετικά επώδυνα και απανωτά χτυπήματα τόσο στο βιοτικό επίπεδο όσο και στα δικαιώματα γεννούν ταυτόχρονα στην ελληνική κοινωνία και αγανάκτηση και φόβο. Όχι όμως σε ίση δοσολογία. Αυτό που σήμερα επικρατεί είναι ο φόβος. Ο φόβος για το (ακόμα) χειρότερο. Και ένας τέτοιος φόβος, δυστυχώς, δε σταματάει πουθενά. Γιατί πάντα υπάρχει ένα χειρότερο σενάριο. Επίσης, καταλαβαίνοντας αυτό οι μνημονιακές δυνάμεις ανήγαγαν το φόβο σε κύριο πεδίο της πολιτικής αντιπαράθεσης. Μέσω του μεταναστευτικού, μέσω της πλημμυρίδας των «αντιτρομοκρατικών» ειδήσεων, μέσω της «υπεράσπισης της νομιμότητας» («αν δεν επικρατήσει ο νόμος θα γίνουμε ζούγκλα»), πολλές φορές με κραυγαλέο τρόπο, συνεχώς υποδαυλίζουν το φόβο, επιδιώκουν να τον καταστήσουν κυρίαρχη παράμετρο της πολιτικής συμπεριφοράς. Και, δυστυχώς, πιάνει. Τις μέρες που πέρναγε το τρίτο και χειρότερο μνημόνιο η κυβέρνηση την έβγαζε καθαρή με τη Βίλλα Αμαλία! Αλλά αυτό δεν μπορεί να συνεχιστεί επ’ άπειρον. Η αγανάκτηση μια φορά θα κάνει δυναμικά την εμφάνισή της αλλά μπορεί να σαρώσει με μιας όλα τα εμπόδια που χτίζει καθημερινά ο φόβος. Αρκεί να έρθει σε επαφή με μια πραγματική πολιτική διέξοδο που ο λαός θα εμπιστευτεί.\nΠοια όμως πολιτική διέξοδος υπάρχει;\nΤολμώ να πω ότι τον τελευταίο χρόνο ένα και μόνο πολιτικό γεγονός επέδρασε στα μέχρι σήμερα δεδομένα. Το «όχι» των Κυπρίων. Και δεν έχει αναλυθεί καλά ως προς τις συνέπειές του, ίσως γιατί ενέχει ενοχλητικές πλευρές για όλους τους πολιτικούς χώρους.\nΓια τις μνημονιακές δυνάμεις είναι ενοχλητικό το «όχι» καθεαυτό, γιατί ενεγράφη στην πολιτική ιστορία και όχι μόνο «ως άφρων κίνηση» η οποία παραδειγματικά ηττήθηκε αφού ήταν κόντρα στο ρεαλισμό, όπως προσπαθούν να μας πείσουν. Το «όχι» έφυγε από τη σφαίρα της πολιτικής φαντασίας, έγινε μια επιλογή που συζητήθηκε, τις κρίσιμες εκείνες μέρες άνοιξαν όλες οι πολιτικές επιλογές. «Φούρνος που κάπνισε, θα ξανα-καπνίσει», λέμε στην Ήπειρο. Επίσης, η συγκροτημένη και αξιοπρεπής στάση ενός λαού που είχε κλειστές τις τράπεζες για 10 ημέρες και δεν έπεσε στον κανιβαλισμό και στην αλληλοεξόντωση δεν πρέπει να περάσει απαρατήρητη.\nΗ εξέλιξη των γεγονότων σίγουρα στριμώχνει ιδιαίτερα την κυρίαρχη γραμμή του ΣΥΡΙΖΑ, γιατί αποδείχτηκε ότι η γραμμή της αντιμνημονιακής διαπραγμάτευσης εντός Ευρώ είναι μη ρεαλιστική. Στην Κύπρο μάλιστα έγινε με τους καλύτερους όρους. Ένας λαός υποχρέωσε τους πάντες να ομοφωνήσουν στο «όχι στο μνημόνιο» και πάλι η «διαπραγμάτευση» κατέληξε σε μια επώδυνη ήττα, με χαρακτηριστικό της ότι οι όροι ήταν σαφώς χειρότεροι από τους αρχικούς. «Προς γνώσιν και συμμόρφωση όλων». Το συμπέρασμα αυτό ενεγράφη στο πολιτικό υποσυνείδητο, ίσως πιο βαθειά απ’ ότι φαίνεται σήμερα. Η ανάσχεση μάλιστα της δυναμικής του ΣΥΡΙΖΑ σίγουρα σχετίζεται και με αυτό.\nΑποδείχθηκε, επίσης, ότι δεν υπάρχουν περιθώρια ανεξαρτησίας, ούτε καν επιβίωσης, που μπορούν να κερδηθούν παίζοντας «τον υπηρέτη δύο αφεντάδων», μια γραμμή αρκετά δημοφιλής στους Ανεξάρτητους Έλληνες, αλλά και σε τμήματα του ΣΥΡΙΖΑ. Η υπόθεση της ανεξαρτησίας δεν είναι υπόθεση ντρίπλας και ελιγμών ανάμεσα στα διάφορα ιμπεριαλιστικά κέντρα. Οι Κύπριοι το’ μαθαν αυτό με τον σκληρό τρόπο. Και γιατί σχέσεις μεταξύ “των αφεντάδων” είναι δεδομένες (με τη Ρωσία, σήμερα, από κάτω) και οι ζώνες επιρροής αυστηρά χαραγμένες και γιατί αυτό που πάντα έχει προτεραιότητα είναι η μη αμφισβήτηση των σχέσεων αφεντικού- υπηρέτη.\nΑλλά ούτε και το ΚΚΕ, που συνεχίζει να «σνομπάρει» την αντιμνημονιακή πάλη ως πεδίο αντικαπιταλιστικής πάλης, πρέπει να νοιώθει άνετα. Στην Κύπρο αποδείχτηκε το βάθος των αντιμνημονιακών αιτημάτων, ο ισχυρός εσωτερικός δεσμός με την καπιταλιστική κρίση, η σύμφυσή τους με την εναντίωση στην καπιταλιστική ευρωπαϊκή ολοκλήρωση. Η ίδια η ΕΕ ταύτισε την άρνηση του μνημονίου με την έξοδο από το Ευρώ και την ΕΕ. Αυτό προφανώς έχει τις ρίζες του στις ίδιες τις αιτίες της κρίσης ( βλ. και ΔΚ: «Τι είναι η κρίση; Και πως γλιτώνουμε;»), δεν είναι θέμα επιλογής.\nΑυτό σημαίνει ότι δεν πρέπει να μπαίνει ο στόχος για έξοδο από το Ευρώ, παράλληλα με τα αναγκαία αντιμνημονιακά μέτρα, γιατί έτσι κι αλλιώς τα πράγματα θα οδηγηθούν εκεί; Οπότε, ας ωφεληθούμε από μια ευρύτερη και ευκολότερη συμμαχία σήμερα και την κρίσιμη ώρα θα μιλήσουμε και γι αυτό; Κάθε άλλο. Οι μάχες κερδίζονται με τη σε βάθος προετοιμασία στην κύρια αντίθεση και όχι με «εκπλήξεις» της τελευταίας στιγμής, πολύ περισσότερο με τη συστηματική καλλιέργεια αυταπατών. Η Κύπρος δείχνει ότι η μισή γραμμή (η φιλολαϊκή - αντιμνημονιακή) όχι μόνο δε φτάνει αλλά κινδυνεύει να υποστεί τραγική ήττα. Χρειάζεται το άλλο μισό της, την αποδέσμευση από Ευρώ και ΕΕ για να έχει σοβαρές, ρεαλιστικές πιθανότητες επιτυχίας. Σημαίνει, όμως, παράλληλα, ότι η ριζοσπαστική αριστερά πρέπει να έχει εμπιστοσύνη στο φορτίο ρήξης που φέρουν, σήμερα, κατά τα φαινόμενα «απλοί» αντιμνημονιακοί στόχοι: ο αντικαπιταλιστικός δρόμος σήμερα περνάει μέσα από την αντιμνημονιακή πάλη. Όποιος αυτό το αγνοεί, ή το υποτιμά, το πληρώνει ακριβά γιατί η κοινωνία υποφέρει.\nΤο πολιτικό συμπέρασμα αυτό το είδαν αρκετοί. Και μέσα στη ριζοσπαστική αριστερά και μέσα στο ΣΥΡΙΖΑ (δυστυχώς το ΚΚΕ συνεχίζει να κινείται στον αστερισμό της φράσης «δεν είμαστε Αριστερά», οπότε η σωστή σχετική πολιτική του θέση δεν παράγει σημαντική προστιθέμενη αξία, δεν συνεισφέρει σε μια ευρύτερη πολιτική δυναμική). Μόλις, όμως, μια εξαιρετικά δύσκολη και μειοψηφική θέση στην ελληνική κοινωνία άρχισε να μαζικοποιείται, άρχισε ταυτόχρονα να φαίνεται «λίγη» και μια φυγή προς τα «εμπρός», σε ένα σχεδόν τεχνητό «φούσκωμα στόχων», στο έδαφος που θα εξασφαλιστεί ξανά η «εθνική μας μοναξιά», άρχισε να πραγματοποιείται. Είναι λάθος. Προβλήματα σχέσεων, πραγματικών ή πιθανολογούμενων ηγεμονισμών, πρέπει να αντιμετωπισθούν και να λυθούν, όχι όμως να καλυφθούν για μια ακόμη φορά πίσω από ένα ψευδεπίγραφο «πόλεμο θέσεων». Πρέπει να αποδείξουμε ότι είμαστε όλοι πιο ώριμοι πια.\nΤέλος, η Κύπρος σηματοδοτεί την είσοδο σε μια οξύτερη φάση της κρίσης. Για την ακρίβεια η διεθνής άρχουσα τάξη έκανε το μόνο πράγμα που μπορεί πράγματι να εκτονώσει την κρίση σε βάθος χρόνου (αφού πρώτα εξοντώσει τον πόλο της εργασίας, κυριολεκτικά και μεταφορικά). Κατέστρεψε κεφάλαιο. Αλλά το κεφάλαιο «των άλλων». Των Ρώσων εν προκειμένω (για να μάθουν, συν τοις άλλοις, ποιος είναι το αφεντικό στην Ευρώπη) αλλά και της κυπριακής αστικής τάξης. Και έπεται και συνέχεια. Αυτό θα οξύνει και άλλο τις αντιθέσεις εντός της Ευρωπαϊκής Ένωσης. Μεγάλα τμήματα του κεφαλαίου για να γλιτώσουν από την ανοιχτή απειλή καταστροφής θα μετακινηθούν προς τη Γερμανία, η οποία θα ισχυροποιήσει κι άλλο τη θέση της έναντι των υπολοίπων. Ταυτόχρονα, η απόσυρση αυτών των κεφαλαίων θα οδηγήσουν σε επίπεδα παροξυσμού την ανεργία και τη φτώχεια. Αλλά, όπως επίσης η Κύπρος έδειξε, δεν υπάρχουν άρχουσες εθνικές τάξεις για να προασπίσουν τις «πατρίδες». Κι αυτό το καθήκον πρέπει να το φέρουν σε πέρας οι λαοί.


Δηλητηριώδη μήλα - Συνταγές\nΔηλητηριώδη συνταγή μήλων\nΘερμίδες 419 kCal 21%\nΤα μήλα μας δηλητηριάζουν τα μήλα του καραμελιού με μια συστροφή. Ένα πάρτι νύχτας Bonfire δεν θα ήταν το ίδιο χωρίς αυτές τις τραγανές, γλυκές απολαύσεις αγαπούσαν τόσο τα παιδιά όσο και οι γονείς. Έχουμε πάρει την κλασική συνταγή μήλου με καραμέλα και του δώσαμε μια μαγευτική στρίψιμο με την επίστρωση των κόκκινων δερμάτων σε σιρόπι βαμπίρ-μαύρου. Ένα δηλητηριώδες βλέμμα είναι βέβαιο ότι θα ξεγελάσει κανέναν! Προσέξτε ιδιαίτερα όταν χειρίζεστε το καραμέλα, καθώς η ζάχαρη μπορεί να πάρει πολύ ζεστό - σιγουρευτείτε για να ρίξετε τα μανίκια προς τα κάτω και να έχετε τα γάντια του φούρνου και το καπάκι της λεκάνης στο χέρι. Εάν θέλετε να πάρετε τα παιδιά που εμπλέκονται μπορείτε να τους πάρετε για να βουτιά τα δηλητηριώδη μήλα σε κύπελλα των διαφόρων ψεκασμών, ψιλοκομμένα καρύδια ή τρομακτικές καραμέλες μόλις τους στεγνώσετε προσεκτικά. Μας αρέσει να χρησιμοποιούμε μερικά από αυτά ως διακοσμητικά σε Απόκριες επίσης - απλά κολλήστε σε μερικά γκρίζα μάτια και αφήστε κοντά στην μπροστινή πόρτα για όταν φτάσουν οι κόλπα-ή-treaters.\nπώς να μαγειρέψετε τα πράσα μωρών\n10 μήλα Granny Smith\n800 γραμμάρια ζάχαρη χρυσού\n1/2 σωλήνα πολύ ισχυρό χρωματισμό μαύρων τροφίμων, χρησιμοποιήσαμε τον Dr Oetker\n8 χιλ. Χρυσό σιρόπι\nΤοποθετήστε τα μήλα σε ένα μπολ με βραστό νερό για να αφαιρέσετε την κηρώδη επικάλυψη. Στεγνώστε καλά και αφαιρέστε τους μίσχους. Πιέστε ένα ξύλινο ραβδί ή ένα καθαρό κλαδί μέσα από το μίσχο στο μισό μέρος του πυρήνα του μήλου.\nΣε μια μικρή κατσαρόλα βάζετε 100ml νερό με τη ζάχαρη και το χρωματισμό των τροφίμων, σε μέτρια φωτιά, αφήστε τη ζάχαρη να διαλυθεί και στη συνέχεια προσθέστε το ξίδι και το χρυσό σιρόπι. Τοποθετήστε ένα θερμόμετρο ζάχαρης στο τηγάνι και βράστε στους 150C.\nπώς να ψήνετε νέες πατάτες στο φούρνο\nΕνώ η ζάχαρη είναι ακόμα ζεστή, γέρνετε το τηγάνι και βουτάτε και περιστρέφετε κάθε μήλο κάθε φορά μέσα στο μίγμα καραμελών και στη συνέχεια τοποθετείτε τους, με χώρο μεταξύ τους, πάνω σε ένα λαδωμένο φύλλο ψησίματος. Αφήστε να κρυώσει πριν από την επίδοση.\nΚάντε κλικ για να βαθμολογήσετε (6 αξιολογήσεις) Αποστολή της αξιολόγησης σας\nΜανταρίνι και φουντουκιού μαρέγκα συνταγή torte\nΝταβίντ και Βικτώρια Μπέκαμ\nΛάουρα μπακαλιάρος και μωρό sam sam claflin\nμητέρα και γιος φιλιά\nπώς να φτιάξετε ψωμί νέφους\nτριχωτό ποδήλατο φρύνος στην τρύπα


Earl's Restaurant, Βόρειο Βανκούβερ - Κριτικές εστιατορίων - TripAdvisor\nEarl's Restaurant, Βόρειο Βανκούβερ\nΝο 20 από 313 Εστιατόρια - Βόρειο Βανκούβερ\n303 Marine Dr, Βόρειο Βανκούβερ, Βρετανική Κολούμπια V7P 3J8, Καναδάς\nΕξαιρετικό φαγητό και bevies και ακόμη καλύτερο προσωπικό.\nΚαλύτερη εξυπηρέτηση ποτέ!! Το προσωπικό μια συνεκτική και αποτελεσματική ομάδα!\nΜια μεγάλη Earl's, με ένα ωραίο ρύθμιση\nΚαλή εξυπηρέτηση, υπέροχο σνακ και ευχάριστο περιβάλλον\nΗ εξυπηρέτηση είναι ο σταρ του παιχνιδιού\nΥπέροχη ατμόσφαιρα, το φαγητό γρήγορα κατέφθασαν εμπειρογνώμονα διακομιστές\nΕξαιρετικό φαγητό, Καταπληκτικό service.\nΔιεύθυνση: 303 Marine Dr, Βόρειο Βανκούβερ, Βρετανική Κολούμπια V7P 3J8, Καναδάς\nΑριθμός τηλεφώνου: +1 604-984-4341


NEOΣ ΚΟΣΜΟΣ-ΑΘΗΝΩΝ: ΤΕΡΜΑΤΙΖΟΥΜΕ ΜΕ ΤΟΝ ΑΚΗ...\nΤΕΡΜΑΤΙΖΟΥΜΕ ΜΕ ΤΟΝ ΑΚΗ...\nΕισαγγελέας: Ο Άκης Τσοχατζόπουλος δωροδοκήθηκε κατ' εξακολούθηση\nΚαταπέλτης ήταν η τακτική εισαγγελέας της έδρας του Τριμμελούς Εφετείου Κακουργημάτων, κυρία Γεωργία Αδειλίνη, κατά τη σημερινή - Τετάρτη - αγόρευσή της, επί της ενοχής του Άκη Τσοχατζόπουλου ως προς το σκέλος της δωροδοκίας.\nΗ κυρία Αδειλίνη χαρακτήρισε «πλήρως αποδεδειγμένη τη δωροδοκία του Άκη Τσοχατζόπουλου, από το άνοιγμα των λογαριασμών», του απέδωσε εξαρχής σύλληψη του σχεδίου για το ξέπλυμα μαύρου χρήματος μέσω του real estate ενώ επεσήμανε ότι «δεν μπορεί να παραβλεφθεί η πεποίθηση συγκατηγορουμένων του, όπως της Φρόσως Λαμπροπούλου, του Αστέριου Οικονομίδη, του Νίκου Καρατζά: "πίσω από τις εταιρείες, βρισκόταν ο πρώην υπουργός"».\n«Ο Άκης Τσοχατζόπουλος αξιοποίησε πλήρως τις δυνατότητες που του έδινε το περιβάλλον - και το διάτρητο νομικό καθεστώς - της εποχής εκείνης, και ήλθε σε συνεννόηση με εκπροσώπους όπλων, πήρε χρήματα, πολλά χρήματα (...). Του ήταν αδιάφορο το γεγονός ότι τα χρήματα που θα του έδιναν οι μεγάλες εταιρείες θα μετακυλιονταν τελικά στο κόστος της προμήθειας, στους ώμους του κατάχρεου ελληνικού λαού», τόνισε η κυρία Αδειλινη.\n«Από που προκύπτει αυτό;», διαμαρτυρήθηκε ο Άκης Τσοχατζόπουλος από το εδώλιο.\nΤον συνέφερε η υπεράσπιση του, φωνάζοντας «σιωπή!», χωρίς ωστόσο να επιτύχει και τη διακριτική στάση του στη συνέχεια, καθώς ο πρώην υπουργός παρενέβαινε, και διόρθωνε, καθ' όλη τη διάρκεια της εισαγγελικής αγόρευσης.\nΗ τακτική εισαγγελέας ανέλυσε πως μεθοδεύθηκαν οι μίζες μέσω των αντισταθμιστικών ωφελημάτων - έξω από κάθε κρατικό έλεγχο, υπό την αποκλειστική ευθύνη του ΥΕΘΑ - , μίλησε για τις μαρτυρίες περί «ποικιλώνυμων μεσαζόντων στους διαδρόμους του υπουργείου Εθνικής Άμυνας», ενώ επικαλέστηκε πολλές φορές τα λεγόμενα του Νικόλαου Ζήγρα.\n«Τις μίζες τις εισέπραττε ο Νίκος Ζήγρας, για λογαριασμό του Άκη Τσοχατζόπουλου. Είναι αυτονόητο, ότι ούτε ο ίδιος ο Ζήγρας, ούτε οι off shore εταιρείες έχουν κάποια σχέση με τις συμβάσεις. Σχέση έχει ο Άκης Τσοχατζόπουλος», εκτίμησε η ίδια.\nΕστιάζοντας στον ρόλο του Γιάννη Μπέλτσιου - ανθρώπου κλειδί στην υπόθεση των υποβρυχίων, συνδετικό κρίκο με Μιχάλη Ματαντό και Αλέξανδρο Αβατάγγελο, η ίδια συμπλήρωσε: «Δεν είχε σχέση παρά μόνον με τον Άκη Τσοχατζόπουλο, ο Ζήγρας επιβεβαιώνεται. Μέσω του Μπέλτσιου διοχετεύθηκαν μίζες άγνωστου ύψους στον Άκη Τσοχατζόπουλο».\n«Δεν σταματούσε μπροστά σε τίποτε η Ferrostaal (υποβρύχια)», είπε σε μια χαρακτηριστική αποστροφή της η κυρία Αδειλινη.\nΤα έγγραφα που βρέθηκαν στο γραφείο Τσοχατζόπουλου, αποδεικνύουν τη σχέση του πρώην υπουργό με τις off shore, εκτίμησε η κυρία Αδειλίνη. «Υπάρχει σαφής αναφορά σε ομάδα συνεργατών, ζητεί τη βοήθειά τους», τόνισε μεταξύ άλλων.\nΚαι εθνική χροιά στην εισαγγελική τοποθέτηση\n«Είναι άδικο για την Ελλάδα να είναι δακτυλοδεικτούμενη, ως χώρα στην οποία ανθεί η διαφθορά», πρόσθεσε χαρακτηριστικά η κυρία Αδειλίνη, δίδοντας παραδείγματα - όπως της Siemens και της Glaxo - διαφθοράς με διεθνή πλοκάμια.\nΚατά την ανάλυση του σκεπτικού της, η εισαγγελέας άσκησε επίσης έντονη κριτική στον νομό περί ευθύνης υπουργών, μιλώντας για «πλέγμα ευνοϊκών ρυθμίσεων» για υπουργούς που τελούν αξιόποινες πράξεις, και τελικά «πρόκληση του κοινού περί δικαίου αισθήματος». Και κατέληξε, λίγη πριν διακόψει το δικαστήριο, ότι «ο Άκης Τσοχατζόπουλος δωροδοκήθηκε κατ' εξακολούθηση».\nΤα ακίνητα και τα πρόσωπα\n«Η Αρετή είχε άμεσο δόλο, όχι μόνον λόγω της συγγενικής σχέσης με τον πρώην υπουργό, αλλά και εξαιτίας της επαναληπτικής απόκτησης ακινήτων (Δεινοκράτους, Κεφαλληνίας 38 και Κεφαλληνίας 40), με μεθοδεύσεις, εικονικές συμβάσεις και χρήση παρένθετων προσώπων», επεσήμανε η εισαγγελέας για την κόρη του Άκη Τσοχατζόπουλου - κατά την συνέχιση της εισήγησής της μετά το διάλειμμα - τονίζοντας ωστόσο ότι τα στοιχεία για το ακίνητο της Καλλιθέας δεν είναι επιβαρυντικά. «Είμαστε απαλλακτικοί», σημείωσε χαρακτηριστικά.\n«Ο Άκης Τσοχατζόπουλος ήταν η Torcaso (πωλήτρια εταιρεία), αυτός ήταν ο μισθωτής, αυτός και η Nobilis (αγοράστρια εταιρεία)», είπε σε σχέση με το ακίνητο της Διονυσίου Αρεοπαγίτου, η κυρία Αδειλίνη, επισημαίνοντας ότι προσκρούει στην κοινή λογική το γεγονός ότι ο πρώην υπουργός πλήρωνε τις επισκευές χωρίς να είναι βέβαιη η αγορά του οικήματος.\nΌταν, μάλιστα, η εισαγγελέας αναφέρθηκε στο ύψος των επισκευών (ένα εκατομμύριο ευρώ), ο Άκης Τσοχατζόπουλος φώναξε «λάθος!».\nΗ Βίκυ γνώριζε «τα πάντα»\n«Δεν θα επιτρέψει η ελληνική δικαιοσύνη να επιστρέψει το ακίνητο της Αρεοπαγίτου στη Βασιλική Σταμάτη», διαβεβαίωσε η εισαγγελέας, εκτιμώντας ότι η σύζυγος Τσοχατζοπουλου γνώριζε «τα πάντα» για το ιδιοκτησιακό καθεστώς του.\n«Πως θέλει να μας πείσει ότι δεν είχε γνώση του πακτωλού χρημάτων που είχε στη διάθεση του ο σύζυγος της;», διερωτήθηκε η κυρία Αδειλίνη, θυμίζοντας «τα αγαθά πολυτελούς διαβίωσης», τον γάμο στο Παρίσι, το ταξίδι - σύμφωνα με τον Ζήγρα - με λίαρ τζετ σε θέρετρο της Σαρδηνίας.\nΗ κυρία Αδειλινη αναφέρθηκε δηκτικά στην απολογία της Βίκυς Σταμάτη, λέγοντας ότι δεν ήθελε να τη σχολιάσει, σεβόμενη την κατάσταση της υγείας της κατηγορούμενης: «Είπε ότι είναι μαχήτρια του φωτός. είναι βεβαίως δικαίωμα του κάθε ανθρώπου να αυτοπροσδιορίζεται, είναι όμως αναγκαίο να έχει κανείς το γνώθι σεαυτόν».\nΑνάλογη στάση επέδειξε και για τον αδελφό της Βίκυς Σταμάτη, Παναγιώτη, που επέβλεπε τις εργασίες ανακατασκευής του ακινήτου της Αρεοπαγίτου, κάνοντας λόγο περί «μεθόδευσης» προκειμένου να μείνει στο σκοτάδι το όνομα του Τσοχατζόπουλου.\nΟ «αποκλειστικός» κατασκευαστής\nΗ κυρία Αδειλίνη έκρινε επίσης «εξαιρετικά στενή τη συνεργασία» του Αστέριου Οικονομίδη (Arcon) με τον Άκη Τσοχατζόπουλο. Ο Οικονομίδης υπήρξε «αποκλειστικός κατασκευαστής», είπε σε σχέση με τα ακίνητα, ενώ εκτίμησε ότι γνώριζε την πηγή προέλευσης των χρημάτων του πρώην υπουργού.\n«Το γεγονός ότι ο Άκης Τσοχατζόπουλος του έδωσε για ένα χρόνο το ακίνητο της Δεινοκρατους, δείχνει τον βαθμό εμπιστοσύνης στο πρόσωπο του», επεσήμανε η εισαγγελέας, υπογραμμίζοντας ότι η συνεργασία τους δεν σταμάτησε ούτε το 2004, όταν η δημοσιότητα ήταν πλέον αρνητική για τον πρώην υπουργό.\nΟ "συμπαθής" Σαχπατζίδης\nΈνα λάθος στο μικρό όνομα, Γιώργος, του επιχειρηματία Σαχπατζίδη, οδήγησε τη - συνήθως τυπική - κυρία Αδειλινη να κάνει σχόλιο επί προσωπικού: «συμπαθείς, πολλές φορές οι κατηγορούμενοι, αλλά υπεράνω όλων η αλήθεια», του είπε.\nΌντως, δεν του χαρίστηκε στη συνέχεια, κρίνοντας ως ανεπαρκείς τις εξηγήσεις που έδωσε ο αποκαλούμενος και Σάχης της Κατερινης προς το δικαστήριο. «Δεν μπόρεσε να εξηγήσει ικανοποιητικά γιατί δεν ήλθε ο ίδιος σε επαφή - αυτός, ένας έμπειρος επιχειρηματίας - με τους ξένους επενδυτές, και περιορίστηκε στη μεσολάβηση Τσοχατζόπουλου», τόνισε η εισαγγελέας.\nΤο δικαστήριο διέκοψε τη συνεδρίαση του για αύριο.\nΑναρτήθηκε από airnewsmodelling στις 4:22 μ.μ.


Μπιλ Γκέιτς: Η κλιματική αλλαγή πιο επικίνδυνη από την πανδημία | Anatropi News\n«Μου είναι πολύ δύσκολο να αντιληφθώ γιατί θα πρέπει να θέλω να παρακολουθώ τους ανθρώπους. Και ποια είναι η σχέση μεταξύ μικροτσίπ και εμβολίων. Δεν το καταλαβαίνω καθόλου. Μερικοί έχουν ξεφύγει τόσο, που πρέπει κανείς να αναρωτηθεί αν πρέπει καν να τους απαντάει», δήλωσε ο Αμερικανός μεγιστάνας, αναφερόμενος στη σχετική θεωρία που κυκλοφορεί.\nΚατά την άποψή του, πολύ πιο επικίνδυνες από την τρέχουσα πανδημία είναι οι συνέπειες της κλιματικής αλλαγής, οι οποίες, όπως είπε, «δυστυχώς δεν μπορούν να αντιμετωπιστούν τόσο εύκολα όπως με ένα εμβόλιο». Πρέπει, πρόσθεσε, να ληφθεί εδώ υπόψη όλη η οικονομία. Απαιτείται τεράστια αλλαγή, αλλά ακόμη δεν υπάρχει για αυτό σχέδιο, τόνισε.\nPrevious ArticleΚλέλια Ρένεση: Ένα κράτος «πρόνοιας» που βιάζει συστηματικά τα δημοκρατικά μας δικαιώματα\nNext Article Βρετανία: Μαύροι και ασιάτες έχουν εμβολιαστεί σε μικρότερο βαθμό, σε σχέση με τους λευκούς


Υπερκοιλιακή ταχυκαρδία (SVT) –\nΗ πιο συνήθης παθολογική ταχυκαρδία στα παιδιά είναι η υπερκοιλιακή ταχυκαρδία, ή “SVT” εν συντομία στην αγγλική γλώσσα. Ονομάζεται επίσης παροξυσμική κολπική ταχυκαρδία ή παροξυσμική υπερκοιλιακή ταχυκαρδία. Η γρήγορη καρδιακή συχνότητα υπάρχει και στις επάνω και στις κάτω κοιλότητες της καρδιάς. Αυτή η ταχυκαρδία δεν είναι πρόβλημα επικίνδυνο για τη ζωή στα περισσότερα παιδιά και τους περισσότερους εφήβους. Θεραπεία χρειάζεται μόνο αν τα επεισόδια ταχυκαρδίας διαρκούν πολύ ή είναι συχνά. Σε πολλά βρέφη, η SVT είναι πρόβλημα που περνάει με τον καιρό.\nΗ SVT μπορεί να εμφανιστεί σε πολύ νεαρά βρέφη που έχουν κατά τα άλλα φυσιολογική καρδιά. Η καρδιακή συχνότητα είναι συνήθως μεγαλύτερη από 220 χτύποι το λεπτό. Βρέφη με επεισόδιο SVT μπορεί να ανασαίνουν γρηγορότερα από το φυσιολογικό και να φαίνονται ανήσυχα ή πιο νυσταλέα από ότι είναι συνήθως. Αυτή η κατάσταση πρέπει να διαγνωστεί και να θεραπευτεί προκειμένου να επιστρέψει η καρδιακή συχνότητα στο φυσιολογικό. Μόλις ο ρυθμός γίνει φυσιολογικός, θα χρειαστεί συνήθως κάποιο φάρμακο για πρόληψη ώστε να μη συμβαίνουν άλλα επεισόδια στο μέλλον.\nΜερικές φορές μπορεί να διαπιστωθεί SVT ενώ το μωρό βρίσκεται ακόμα μέσα στη μήτρα. Μπορεί τότε να χρειαστεί να πάρει η μητέρα φάρμακα για να επιβραδυνθεί η καρδιακή συχνότητα του μωρού της. Αν ένα μεγαλύτερο βρέφος ή ένα παιδί έχει SVT, μπορεί να καταλαβαίνει ότι έχει γρήγορο καρδιακό ρυθμό ("γρήγορες σφύξεις"). Μπορεί, δηλαδή, να νιώθει ότι η καρδιά του χτυπάει γρήγορα, ή να νιώθει ζάλη, δυσφορία στον θώρακα, ενοχλήματα στο στομάχι ή αδυναμία. Μερικά παιδιά μπορούν να μάθουν τρόπους για να επιβραδύνουν την καρδιακή τους συχνότητα (να "σπάνε", όπως λέμε, την ταχυκαρδία). Το απότομο ζόρισμα - όπως π.χ. το να κλείσουν τη μύτη και το στόμα και να προσπαθήσουν να εκπνεύσουν απότομα και δυνατά - μπορεί να βοηθήσει. Αυτό ονομάζεται “μανούβρα Valsalva”.\nΤα μεγαλύτερα παιδιά είναι πιο πιθανό να έχουν περισσότερα επεισόδια ταχυκαρδίας. Είναι πιο πιθανό να χρειαστούν θεραπεία για μεγάλο χρονικό διάστημα. Μπορεί, επίσης, να χρειαστούν περισσότερες διαγνωστικές εξετάσεις. Συνήθως η SVT δεν εμποδίζει τα παιδιά να απολαμβάνουν κανονικές, φυσιολογικές δραστηριότητες. Τα περισσότερα παιδιά με επεισόδια ταχυκαρδίας παραμένουν σε καλή κατάσταση παρόλο που μπορεί να χρειάζεται να συνεχίσουν να παίρνουν φάρμακο. Το παιδί σας θα χρειαστεί μάλλον περιοδικούς ιατρικούς ελέγχους (checkups), αλλά θα μπορεί να απολαμβάνει φυσιολογικές δραστηριότητες χωρίς περιορισμούς.\nH θεραπεία της SVT έχει συνήθως δύο μέρη. Το πρώτο μέρος έχει σκοπό να σταματήσει το τρέχον επεισόδιο. Το δεύτερο έχει σκοπό να προλάβει τις υποτροπές της ταχυκαρδίας. Ο τρόπος της πρόληψης των υποτροπών εξαρτάται από την ηλικία του παιδιού. Σε μερικές περιπτώσεις - ιδίως στα βρέφη - μπορεί να χρειαστεί να εισαχθεί το παιδί στο νοσοκομείο για θεραπεία και ειδικές μελέτες.\nΜερικές φορές απλές διαδικασίες ("μανούβρες" όπως ονομάζονται) μπορούν να σταματήσουν τον γρήγορο ρυθμό του παιδιού. Τέτοιες μανούβρες είναι για παράδειγμα το να προσπαθήσουμε να προκαλέσουμε εμετό ("gagging") ή το να βάλουμε πάγο στο πρόσωπο. Ο γιατρός του παιδιού σας μπορεί να σας εξηγήσει αυτές τις μανούβρες με περισσότερες λεπτομέρειες. Άλλες φορές μπορεί να χρειαστούν ενδοφλέβια φάρμακα για να ελεγχθεί ή να σταματήσει η ταχυκαρδία. Ένας άλλος τρόπος να σταματήσει η SVT είναι να τοποθετήσουν οι γιατροί έναν μικρό καθετήρα (δηλαδή έναν λεπτό, εύκαμπτο σωλήνα) στον οισοφάγο μέσω της μύτης. Μια μικρή ποσότητα ηλεκτρισμού εκπέμπεται μέσω αυτού του καθετήρα για να σταματήσει την SVΤ. Σε σπάνιες περιπτώσεις, οι γιατροί σταματούν την SVT προκαλώντας μια μικρή ηλεκτροπληξία στο τοίχωμα του θώρακα. Αυτό ονομάζεται ηλεκτρικό αντισόκ ("electrical countershock") ή ανάταξη ("cardioversion"). Πριν από αυτήν τη διαδικασία, χορηγείται στο παιδί ένα ηρεμιστικό ή αναισθητικό φάρμακο.


Πώς οι σοβιετικοί συνέτριβαν τους αντιφρονούντες | Foreign Affairs - Hellenic Edition\nHome › Αρθρογραφία › Άρθρα › Πώς οι σοβιετικοί συνέτριβαν τους αντιφρονούντες\nΠώς οι σοβιετικοί συνέτριβαν τους αντιφρονούντες\nΠριν από το Πεκίνο ήταν η Μόσχα…\nΤο να αποδεχτούν οι Σοβιετικοί ότι θα μπορούσαν να βρεθούν κάποιοι διαφωνούντες μέσα στον κομμουνιστικό παράδεισο υπονόμευε την κοσμοθεωρία τους, οπότε με το να τους στέλνουν στο εξωτερικό ήταν ένας τρόπος να τους βγάζουν από την εικόνα. Συγκριτικά, η προσέγγιση της Κίνας σήμερα πηγάζει περισσότερο από μια αμυντική στάση σχετικά με το κύρος της ως παγκόσμιου ηγέτη.\nΟ GAL BECKERMAN είναι ο συγγραφέας του βιβλίου με τίτλο When They Come for Us, We’ll Be Gone: The Epic Struggle to Save Soviet Jewry (Όταν έλθουν για μας, εμείς θα έχουμε φύγει: Ο επικός αγώνας για την σωτηρία των σοβιετικών εβραίων).\nΑπό τότε που ο κινέζος ακτιβιστής ανθρωπίνων δικαιωμάτων Chen Guangcheng πραγματοποίησε την επικίνδυνη απόδρασή του από τον κατ' οίκον περιορισμό και βρήκε προσωρινό καταφύγιο στην πρεσβεία των ΗΠΑ, το Πεκίνο έχει προσφέρει στον κόσμο μια νέα άποψη για το πώς χειρίζεται τους αντιφρονούντες. Ταυτόχρονα, το περιστατικό φέρνει στο νου ένα αυταρχικό καθεστώς από το παρελθόν, τη Σοβιετική Ένωση. Και παρότι η Σοβιετική Ένωση θα πρέπει να αποτελεί μια προειδοποιητική ιστορία για τις κινεζικές αρχές, υπήρξαν ενδείξεις κατά τη διάρκεια των τελευταίων εβδομάδων ότι το παλιό Κρεμλίνο έχει γίνει ένα πρότυπο για τους απαράτσικ στο Πεκίνο. Στην καρδιά του θέματος είναι ένα δίλημμα: Είναι καλύτερα να εξορίζονται ή να κρατούνται οι ενοχλητικοί πολίτες;\nΣτη διάρκεια των τελευταίων ετών, η Κίνα ασχολείται με τους διαφωνούντες θέτοντάς τους σε εξωδικαστικό κατ' οίκον περιορισμό. Εφόσον οι αρχές κάνουν κάποιον έλεγχο για το ποιος μπορεί να εισέλθει και να διαμένει νόμιμα στην Κίνα - είναι σχεδόν βέβαιο ότι αν ο Τσεν αποδεχθεί μια προσφορά για σπουδές στις Ηνωμένες Πολιτείες, ποτέ δεν θα του επιτραπεί να επιστρέψει - οι πολίτες μπορούν, κατ' αρχήν, να φύγουν. Δεν ήταν έτσι στη Σοβιετική Ένωση. Η χώρα ουσιαστικά έκλεισε τα σύνορά της για τους δικούς της ανθρώπους, μετατρέποντας την αχανή αυτοκρατορία σε μια φυλακή από την οποία για να βγει κανείς έστω και προσωρινά, θα έπρεπε να είναι μέλος του κόμματος με άριστο βιογραφικό.\nΣε αντίθεση με τη Σοβιετική Ένωση, οι Κινέζοι δεν έχουν τόσο ιδεολογικά κίνητρα στην καταστολή της πολιτικής αντίστασης. Για τους Σοβιετικούς, το να αποδέχονται την ιδέα ότι κάποιοι αντάρτες θα μπορούσαν να βρεθούν στον κομμουνιστικό παράδεισό τους, υπονόμευε ολόκληρη την κοσμοθεωρία τους - έτσι το να τους στέλνουν στο εξωτερικό ήταν ένας τρόπος να τους βγάλουν από τη μέση και να διασφαλίσουν ότι δεν θα μολύνουν άλλους με την, όπως ήταν γνωστή, «αντικοινωνική» νοοτροπία τους. Η αντίδραση της Κίνας έχει ρίζες σε μια πιο βασική αντιμετώπιση, μια άμυνα σχετικά με τον ρόλο της ως παγκόσμιου ηγέτη. Αλλά και η προσέγγισή της, επίσης, χαρακτηρίζεται από περισσότερη αυτοπεποίθηση. Τις περισσότερες φορές δεν εξώθησαν τους ανθρώπους από τη χώρα. Παρά το γεγονός ότι πολλοί Κινέζοι ακτιβιστές έφυγαν μετά τη σφαγή στην πλατεία Τιενανμέν το 1989, η Κίνα φαίνεται να ασχολείται με τους διαφωνούντες με το να τους κρατά περιορισμένους και να τους λογοκρίνει - συχνά βίαια.\nΌμως, η αντίδραση στην υπόθεση Τσεν ανάμεσα στα μέλη της ηγεσίας της Κίνας, και η προθυμία της να τον δει να εξαφανίζεται (μετά την αρχική αναποφασιστικότητα σχετικά με το αν θα μπορούσε να μείνει ή να φύγει), παρουσίασε ένα νέο επίπεδο ευθιξίας, ίδιο με τους Σοβιετικούς. Αποκαλύφθηκε μέσω ενός κύριου άρθρου που δημοσιεύθηκε από την κρατική εφημερίδα Global Times: «Η Δύση και οι υποστηρικτές της στην Κίνα χρειάζονται πάντα ένα εργαλείο για να δουλέψουν εναντίον του τρέχοντος πολιτικού συστήματος της Κίνας». Σύμφωνα με την εφημερίδα New York Times, αν και οι κινεζικές αρχές κατά τη διαπραγμάτευση για τον Τσεν αποδέχθηκαν τελικά την ιδέα ότι θα έφευγε, δεν ανέχονταν την προσβολή των Ηνωμένων Πολιτειών που στην πραγματικότητα του χορήγησαν άσυλο.\nΗ απροθυμία του Πεκίνου φανερώνει την ανασφάλεια που μοιράζονται όλα τα αυταρχικά καθεστώτα. Όπως στη Σοβιετική Ένωση, όταν οι απόψεις ενός ανθρώπου θεωρούνταν άκρως επικίνδυνες για τους ηγέτες της χώρας και ότι θα έπρεπε να συντριβούν από όλη την δύναμη του κράτους, αυτό χρησίμευε στην πραγματικότητα ως ένα σημάδι της αδυναμίας εκείνου του καθεστώτος. Αυτή η ανασφάλεια έγινε πασιφανής στην Κίνα, όταν ο καθηγητής και ακτιβιστής των ανθρωπίνων δικαιωμάτων Liu Xiaobo κέρδισε το Νόμπελ Ειρήνης πριν από δύο χρόνια. Οι αρχές προσπάθησαν να λογοκρίνουν τις ειδήσεις περί του βραβείου. Ο Λιού φυλακίστηκε. Δεν τον πέταξαν έξω από τη χώρα, αλλά τον κατήγγηλαν ως «εγκληματία» του οποίου το βραβείο ήταν «μια βλασφημία κατά του βραβείου ειρήνης». Οι Αρχές παρενόχλησαν επίσης και τη γυναίκα του.\nΗ κινεζική αντίδραση στον Liu ήταν πανομοιότυπη με την αντίδραση της Σοβιετικής Ένωσης όταν ο Αντρέι Ζαχάρωφ παρέλαβε το βραβείο του το 1975. (Το Κρεμλίνο είχε χρησιμοποιήσει ακόμη και την ίδια λέξη, «βλασφημία», για να το περιγράψει). Από τα τέλη της δεκαετίας του 1960, ο πυρηνικός φυσικός –που έγινε- αντιφρονών, ήταν ένα αγκάθι στα πλευρά του καθεστώτος. Το 1980, μετά τη σοβιετική εισβολή στο Αφγανιστάν, η κομμουνιστική ηγεσία, αισθανόμενη απομονωμένη και κατατροπωμένη, εξόρισε τον Ζαχάρωφ στην κλειστή πόλη Γκόρκι, κρατώντας τον υπό συνεχή παρακολούθηση και αποκομμένο από κάθε επαφή με τη Δύση. Κατά ειρωνικό τρόπο, η κίνηση αποκάλυψε τη δύναμη του Ζαχάρωφ και απλώς υπογράμμισε το πόσο αλλόφρονες είχαν γίνει οι σοβιετικοί ηγέτες. Ο Αντρέι Γκρομίκο, τότε υπουργός Εξωτερικών, είχε πει κατά τη συνεδρίαση του Πολιτικού Γραφείου που σφράγισε τη μοίρα του Ζαχάρωφ: «Το ζήτημα του Ζαχάρωφ έχει πάψει να είναι καθαρά εγχώριο ζήτημα. Αντιμετωπίζουμε έναν τεράστιο αριθμό αντιδράσεων στο εξωτερικό. Όλα αυτά τα αντι-σοβιετικά αποβράσματα, όλος αυτός ο όχλος περιστρέφεται γύρω από τον Ζαχάρωφ. Είναι αδύνατον να αγνοήσουμε κι άλλο αυτή την κατάσταση».


Ποια στάση στο σεξ είναι η κατάλληλη για κάθε τρίμηνο της εγκυμοσύνης;[Φωτογραφίες] - Alldaynews.gr\nΠολλά ζευγάρια αποφεύγουν να κάνουν σεξ φοβούμενοι μήπως βλάψουν το βρέφος κάτι που, φυσικά, δεν ισχύει. Μάλιστα, πολλοί γυναικολόγοι συνιστούν τις σεξουαλικές επαφές ως μια μέθοδο που συμβάλλει στον ανώδυνο φυσιολογικό τοκετό.\nΤο δεύτερο τρίμηνο θεωρείται από πολλές γυναίκες ο «μήνας του μέλιτος» αφού τόσο οι πρωινές ναυτίες έχουν εξαφανισθεί, το στήθος έχει αρχίσει να μεγαλώνει όσο και το σώμα να στρογγυλεύει και να αποκτά πιο θηλυκές καμπύλες.\nΗ ερωτική επιθυμία κατά το δεύτερο τρίμηνο αυξάνεται αισθητά γιατί η γυναίκα έχει πλέον λιγότερο άγχος, περνώντας στη φάση της συναισθηματικής επαφής με την ίδια την εγκυμοσύνη της. Το γεγονός ότι η κοιλίτσα έχει αρχίσει να μεγαλώνει οδηγεί το ζευγάρι σε στάσεις όπως αυτή που θέλει την γυναίκα να βρίσκεται ξαπλωμένη στο πλάι, με ελεύθερη την κοιλιά και τον άντρα από πίσω. Έτσι, και η διείσδυση γίνεται σε βάθος και η απόλαυση είναι μεγαλύτερη.


Ενας ήλιος στην Μέδουσα – 16/03/2006 – 29/04/2006 | Medusa Art Gallery\nΕνας ήλιος στην Μέδουσα – 16/03/2006 – 29/04/2006\nΕΝΑΣ ΗΛΙΟΣ ΣΤΗ ΜΕΔΟΥΣΑ\n16 Μαρτίου – 29 Απριλίου 2006\nΤην Πέμπτη 16 Μαρτίου στις 8 το βράδυ η Μαρία Δημητριάδη θα παρουσιάσει στην Μέδουσα Αίθουσα Τέχνης την τελευταία δουλειά της Αννίτας Ξάνθου .\nΓιατί για τους αρχαίους ημών προγόνους η Επανάληψη ήταν μητέρα της μαθήσεως, και για μας, η επανάληψη έχει καταστεί μέσο χειραγώγησης και λήθης;\nΚατά πρώτον είναι θέμα ποιότητας της επανάληψης. Κάτι ο χρυσός αριθμός φ , κάτι οι αρχές της Αρμονίας και οι Μούσες, κάτι τα αρχαιολογικά ευρήματα, μας κάνουν να πιστεύουμε ότι η αισθητική των αρχαίων ήταν κλάσεις ανώτερη από τη δική μας αισθητική.\nΚατά δεύτερον είναι θέμα ποσότητας της επανάληψης . Και εδώ οι αρχαίοι είχαν προνοήσει αποφαινόμενοι πως το «λακωνίζειν εστί φιλοσοφείν». Ενώ εμείς, οι χωρίς μνήμη απόγονοί τους φλυαρούμε ακατάσχετα με τέτοιο τρόπο που τα σημαντικά και τα ασήμαντα ανακατεύονται σ’εναν όλο και πιο άμορφο πολτό.\nΟι αρχαίοι « επαΐοντες» δεν λέγαν ό,τι να ‘ναι γιατί τότε υπήρχαν άνθρωποι που άκουγαν. Ενώ τώρα δεν ακούμε .Υπακούμε.\nΜας ενημερώνουν έγκαιρα ποιες είναι οι καλύτερες ταινίες, κι εμείς συρρέουμε να τις δούμε.\nΜας υποδεικνύουν τον καταλληλότερο πρωθυπουργό κι εμείς σπεύδουμε να τον ψηφίσουμε.\nΜας περιγράφουν πως ακριβώς μας θέλουν κι εμείς κωλοτσακιζόμαστε να τους ευχαριστήσουμε. Ποιους; Τους δημοσιογράφους ; Τους πολιτικούς;\nΑυτό που κυβερνά τα πάντα δεν έχει χέρια και πόδια. Δεν έχει κεφάλι, αλλά έχει δύναμη και εξουσία.\nΑν οι αρχαίοι διανοούνταν περί όντων, εμείς οι απόγονοί τους διανοούμαστε περί προϊόντων.Κι ακόμα χειρότερα. Μετατρεπόμαστε οι ίδιοι σε προϊόντα.\nΠροϊόντα οικονομικής, κοινωνικής, αισθητικής παραποίησης.\nΚι αν οι Αρχαίοι είχαν επτά σοφούς, εμείς οι απο-τέτοιοι τους είμαστε όλοι σοφοί, αλλά εντούτοις δεν βλέπουμε την τύφλα μας.\nΑυτή η τύφλα εντείνεται όταν βομβαρδιζόμαστε από αμέτρητες επαναλήψεις\nάχρηστων πληροφοριών και ανούσιων συνταγών για μια πετυχημένη ζωή.\nΗ επανάληψη ποιότητας ξεχωρίζει επειδή έχει μέτρο το όν και όχι το προϊόν. Αυτή είναι μια αφυπνιστική επανάληψη.\nΑν επαναλαμβάνεις το Πυθαγόρειο θεώρημα, ή τη ρήση του Ηράκλειτου «τα πάντα ρεί» ή μια μελωδία του Μότσαρτ, η αρμονία που κουβαλούν μέσα τους αυτά τα έργα θα σου αποκαλυφθεί και θα είναι σαν να ανοίγουν πύλες στο μυαλό σου, που δεν είχες διανοηθεί.\nΑντιθέτως το να σκεφτόμαστε «πάει με όλα!», «ο χρόνος είναι χρήμα» και άλλες σύγχρονες σοφίες όχι μόνο δεν βοηθά στο να ξεκλειδώσει το μυαλό μας, αντίθετα το κάνει όλο και πιο στενάχωρο.\nΗ Αννίτα Ξάνθου συνεχίζει να σκαλίζει ενστικτωδώς αυτά τα αραχνιασμένα τοπία των σκονισμένων χορδών, των ξεχασμένων αρμονιών.\nΈνας ήλιος θα φωτίζει τα κινητικά γλυπτά και τις ηχο-κατασκευές της Αννίτας\nαπό τις 16 Μαρτίου στην Μέδουσα.\nΔιάρκεια έκθεσης: 16 Μαρτίου – 29 Απριλίου 2006